Summary: Euroopan unionin maat keskustelevat jakosopimuksesta lokakuun alussa.

Kansainväliset organisaatiot ja sopimukset

Ranskan, Saksan, Italian ja Maltan sisäministerit ovat sopineet alustavasta järjestelystä Välimeren yli tulevien siirtolaisten jakamiseksi väliaikaisella tavalla Euroopan maiden kesken, kertoi Malta maanantaina. Suomi oli mukana laatimassa sopimusta.
 Väliaikaisjärjestely olisi voimassa 8. lokakuuta asti ja se koskee turvapaikanhakijoita, joita pelastetaan Välimerellä hukkumiskuolemilta. järjestelyn yksityiskohtia ei vielä kerrottu julkisuuteen maanantaina.
 – Nyt sopuun on päästy järjestelystä, joka esitellään muille EU-maiden sisäministereille lokakuun alussa, sanoi ministeri  Michael Farrugia .
 Silloin sisäministerit kokoontuvat käsittelemään järjestelyn mahdollista laajenemista.
 Saksan sisäministeri  Horst Seehofer  sanoo olevansa tyytyväinen maanantain sisäministerien kokouksen lopputulokseen. Hänen mukaansa nyt sovitulla järjestelyllä autetaan Italiaa ja Maltaa, tviittasi Deutsche Welle ministerin sanoneen.
 Myös Suomen sisäministeri  Maria Ohisalo  (vihr) tviittasi asiasta. Suomi on tällä hetkellä EU-puheenjohtajamaa ja tukee Ohisalon mukaan sitä, että järjestelyn taakse saadaan mahdollisimman monta jäsenmaata.
 Ihmisoikeusjärjestö Amnesty Internationalin mukaan Maltalla tänään sovittu järjestely on hyvä askel siirtolaisten ja pakolaisten oikeuksien suojelemiseksi.
 Esimerkiksi  heinäkuussa Helsingissä  koolla olleet EU:n sisäministerit yrittivät päästä sopuun väliaikaisesta taakanjaosta Välimeren siirtolaisongelman ratkaisemiseksi.
 Tuolloin Ranskan ja Saksan sisäministerien aloite ei saanut tarvittavaa 15 jäsenmaan tukea. Italian silloinen sisäministeri  Matteo Salvini  heitti kokouksessa kapuloita rattaisiin.
 Open Arms-laivalla tuli 107 turvapaikanhakijaa, joista osa odotti maihinpääsyä Lampedusan saaren satamassa kolme viikkoa. Italiaan on tänä vuonna tullut liki seitsemän tuhatta turvapaikanhakijaa. Kaikkiaan Välimeren on ylittänyt tänä vuonna liki 71 tuhatta turvapaikanhakijaa. Francisco Gentico / EPA
 Italian ohella muun muassa Malta esitti Ranskan ja Saksan aloitteeseen muutoksia. Kumpikin karsasti Ranskan ja Saksan esityksen ehdottamia turvallisten vastaanottosatamien perustamista maaperälleen, vaikka taakanjakosopimuksen mukaan niistä siirtolaiset olisi tarkoitus siirtää muihin EU-maihin.
 Korjattu kello 18.50: Otsikkoa ja kärkeä, sopimuksesta sopivat neljä EU-maata, ei viisi maata. Suomi oli mukana tukemassa järjestelyä.

Neljä EU-maata sopuun Välimeren yli tulevien väliaikaisesta jakojärjestelystä – Suomi mukana laatimassa järjestelyä


Summary: Pariskunnalla ei ollut kiireisiin arki-iltoihin mitään syötävää.

Millä voisi korvata sipulin? Tätä ajatusta pohti  Teijo Javanainen  paistinpannu kädessään eräänä kesäkuisena iltana.
 Javanaisen avovaimolla  Nicole Kahilalla  oli diagnosoitu ärtyneen suolen oireyhtymä noin kaksi vuotta sitten. Nyt hän oli aloittanut tiukan FODMAP-ruokavalion saadakseen oireet vähenemään.
 – Vatsani oli välillä todella kipeä. Saatoin saada vatsakramppeja, jotka saattoivat saada kätenikin tärisemään. Olo oli todella epämukava, kertoo Kahila.
 Kiireisiin arki-iltoihin pariskunnalla ei ollut tarjolla mitään nopeaa syötävää.
 – Kauppareissut olivat yli parituntisia, kun kaikista tuotteista piti tarkistaa tuoteselosteet, Nicole Kahila kertoo.
 Vaikea luopua
 FODMAP-ruokavaliossa vältetään huonosti imeytyviä hiilihydraatteja, jotka alkavat käydä suolistossa. Ensimmäisen kuukauden aikana hiilihydraatteja tarkkaillaan erityisen tarkasti. Pariskunta halusi kuitenkin syödä kotona samaa ruokaa.
 – Pois karsittavien elintarvikkeiden määrä oli aika suuri, joten ruuanlaiton suunnitteluun meni erityisen paljon aikaa, Teijo Javanainen sanoo.
 Javanainen ja Kahila alkoivat pohtia, olisiko FODMAP-ruokavalioon sopivaa valmisruokaa olemassa. He kiersivät kauppoja ja tutkivat asiaa netistä, mutta eivät löytäneet mitään.
 Niinpä he päättivät kehittää sellaisen itse.
 Teijo Javanainen on aiemmin kouluttautunut ravintola-alan ammattilaiseksi ja ruuanlaitto on hänelle intohimo. Antro Valo / Yle
 Suurtalouskokiksi aiemmin kouluttautunut Teijo Javanainen ryhtyi visioimaan reseptejä keittiössään. Hän tunnustautuu ranskalaisen keittiön ystäväksi.
 – Kaikkia karsittavia ruoka-aineita en lähtenyt korvaamaan. Aloin jäljitellä samankaltaisia makukokonaisuuksia maustamalla ruokia eri tavoin.
 Javanainen kertoo, että ilman maustamistakin raaka-aineiden makuun voi vaikuttaa. Hän huomasi, että esimerkiksi huolellinen kypsyttäminen korostaa lihan luonnollista makua.
 – Oikea aromi katoaa, jos lihaa kypsentää liikaa tai liian vähän.
 Joistain raaka-aineista Javanaisen oli hankalampaa päästää irti.
 – Vaikkapa valkosipuli on sellainen raaka-aine, joka sitoo hienosti ruoassa makuja yhteen. Sitä en voinut käyttää.
 Einesmarkkinoilla ei vielä ole kovin paljon tarjontaa FODMAP-ruokavalioon sopivista valmisruuista, vaikka valmisruokien myynti onkin ollut viime vuosina hienoisessa kasvussa.
 Valmisruokien laatu kohentunut
 Edellinen Suomen Elintarvikemarkkinoiden tilastointi on vuodelta 2017. Tuolloin valmisruokien myynnin kasvu oli vajaa viisi prosenttia.
 Tilastoinnin mukaan myös erikoisruokavalioita tukevien valmisruokien suosio on kasvanut.
 – Laktoositon ja gluteeniton ruokavalio ovat ruokavalioita, jotka on huomioitu valmisruuissa yleisimmin, Saarioisten viestintäpäällikkö  Anu Lehtinen  kertoo.
 Valmisruokajätti Saarioisella on listoillaan yksi FODMAP-ateria, joka tuli markkinoille vuosi sitten. Aterioiden määrää pidetään tällä hetkellä sopivana, mutta tuotteita kehitellään kuluttajatarpeiden ja -palautteiden pohjalta koko ajan. Viestintäpäällikkö Anu Lehtisen mukaan FODMAP-annosten kehittelyyn panostetaan yhtä paljon kuin muihinkin erikoisruokavalioita mukaileviin annoksiin.
 – FODMAP-annoksessamme ei ole esimerkiksi sipulia, valkosipulia, palkokasveja, viljoja tai laktoosia sisältäviä maitovalmisteita, Lehtinen sanoo.
 Elintarviketeollisuusliiton mukaan erityisesti nuoret ovat kiinnostuneita erikoisvalmisruoista. Kulutuksen muutoksen taustalla pidetään useita tekijöitä kuten kiireistä arkea, yksin asumista ja ilmastoaktiivisuutta.
 Tuunattu makaronilaatikko
 Teijo Javanainen kehitti avovaimolleen kymmenen valmisruokareseptiä. Hän sanoo, että yksi helppo FODMAP-ruoka on varioitu makaronilaatikko. Se tehdään gluteenittomaan makaroniin, laktoosittomaan maitoon ja vähärasvaiseen jauhelihaan.
 Ennen uuniin laittoa laatikko maustetaan tuoreella persiljalla ja ruohosipulilla.
 – Maun saa tosi tutuksi ja turvalliseksi lisäämällä esimerkiksi musta- ja valkopippuria, Javanainen sanoo.
 Javanaisen puoliso Nicole Kahila on ollut mukana suunnittelemassa reseptejä ja laskemassa raaka-aineiden hintoja. Kahilalla on ollut myös tärkeä koemaistajan rooli.
 – Minun tilanteenihan tässä on varsin mukava, kun meillä Teijo laittaa ruokaa, Kahila kertoo.
 FODMAP-ruokavaliossa vältellään huonoja hiilihydraatteja
 Huonosti imeytyviä FODMAP-hiilihydraatteja on useissa tavallisissa ruoka-aineissa, joita suurin osa suomalaisista syö päivittäin.
 Normaalisti iso osa näistä yhdisteistä imeytyykin ohutsuolessa, mutta esimerkiksi entsyymin puutteen takia näin jää käymättä. Tällöin seurauksena ovat ärtyvän suolen oireyhtymälle tyypilliset oireet.
 Teijo Javanainen kertoo, että aiemmin Suomessa on julkaistu FODMAP-keittokirja ja toimivia reseptejä on  jaettu myös internetissä.  Antro Valo / Yle
 Ärtyvän suolen oireyhtymä on yleinen vaiva. Suomalaisilla sitä esiintyy joka kymmenellä. Se on naisilla kaksi kertaa yleisempi kuin miehillä.
 Tietokirjailija ja laillistettu ravitsemusterapeutti  Leena Putkonen  kuvaa ärtyneen suolen oireyhtymää kokonaisvaltaiseksi vaivaksi.
 – Tyypillisiä oireita ovat vatsan turvotus, ilmavaivat, ripuli ja ummetus. Erittäin oleellinen oire on myös kivun tunne suolistossa, joka on useimmiten hyvin lamauttava.
 FODMAP-ruokavaliossa vältettäviä ruoka-aineita Viljatuotteet: ruis, vehnä ja ohra Hedelmistä ja vihanneksista omena, päärynä, luumu, aprikoosi, kirsikka, vesimeloni, sipulikasvit, parsa ja artisokka Sienet Palkokasveista herneet ja pavut Makeisia ja tuotteita, joissa ksylitolia, sorbitolia, mannitolia ja maltilolia Prebiootit (inuliini, frukto-oligosakkaridit (FOS)), esim. "vatsajogurtit" ja "terveysjuomat", joihin lisätty kuitua (FOS tai inuliini) Laktoosia eli maitosokeria sisältävät tuotteet Hunaja
 Putkonen lisää ärtyneen suolen aiheuttavan useilla myös mielialaoireita: ahdistuneisuutta, masennusta ja väsymystä.
 Viime vuosina ärtyvän suolen oireyhtymään liittyvien ilmavaivojen on todettu olevan yhteydessä ravinnon tiettyihin imeytymättömiin hiilihydraattiyhdisteisiin, jotka kulkeutuvat ohutsuolesta paksusuoleen. Siellä suolibakteerit käyttävät niitä ravinnokseen, jolloin syntyy runsaasti suolikaasuja.
 Näitä hiilihydraattiyhdisteitä kutsutaan yhteisellä nimellä FODMAP-hiilihydraateiksi. Ärtyneen suolen oireyhtymästä kärsivää ihmistä ohjataan usein noudattamaan FODMAP-ruokavaliota, joka on tutkitusti on tehokas ärtyneen suolen hoitotapa.
 Kaikille se ei välttämättä sovi.
 Ravitsemusterapeutti Leena Putkonen korostaa, että FODMAP-ruokavalio on jokaiselle yksilöllinen.
 FODMAP-ruokavaliolle siirryttäessä ensimmäisen 4–6 viikon aikana suolisto rauhoitetaan ja syödään pelkästään sallittuja hiilihydraatteja. Tarkoituksena on lisätä hiilihydraattien määrää ruokavaliossa pikkuhiljaa.
 – FODMAP-tuotteet ovat prebioottisia, eli ne ovat ravintoa suoliston mikrobiston hyödyllisille bakteereille. Sen vuoksi niitä ei haluta kokonaan suolistosta pois. Vatsan tilanne on parempi, mitä monipuolisempi on suolistobakteerikanta, Putkonen kertoo.
 FODMAP-ruokavaliossa suositeltavia ruoka-aineita Riisi, kaura, peruna, hirssi, tattari, kvinoa ja speltti Kurkku, tomaatti, lehti- ym. salaattikasvit, paprika, porkkana, kesäkurpitsa, munakoiso, kurpitsa, vihreät pavut, kiinankaali Marjat (paitsi mustaherukat) Sitrushedelmät, kiivi, viinirypäleet, hunaja- ja cantaloupe-meloni Laktoosittomat maitotuotteet, kypsytetyt juustot Rasvat ja proteiinilähteet kuten liha, kala, kananmunat ja äyriäiset Tofu ja tempeh
 Mitä hyötyä ruokavaliosta sitten on?
 – Ensinnäkin on ihmiselle henkisesti äärimmäisen mukavaa, että ei koko ajan kärsi vatsaoireista. Rauhoittumisen jälkeen aletaan yksilöllisesti testaamaan, että mitkä ovat itselle ne pahimmat hiilihydraattiyhdisteet, Putkonen sanoo.
 Ei lopullista
 Ravitsemusterapeutti Leena Putkosen mukaan ihminen pystyy palauttamaan hyvin monta FODMAP-hiilihydraattia omaan ruokavalioonsa, kun oma suolisto on ensin rauhoitettu huolellisesti.
 Pitkällistä ruokavalion rajaamista ei suositella. Raju ruokavalion rajoittaminen aiheuttaa stressiä ja negatiivista ruoka-ajattelua.
 – Syömisestä ei saisi tulla ihmiselle henkistä kuormaa, Putkonen sanoo.
 Javanaisen ja Kahilan suunnittelema FODMAP-ruokavaliolle sopiva intialainen voikana-annos.  Antro Valo / Yle
 Ärtyvästä suolesta kärsivä Nicole Kahila kertoo, että hänelle tiukka ruokavalio sopi.
 – Vatsan kipuoireet katosivat oikeastaan kokonaan tiukalla jaksolla. Nyt oireita on taas tullut, kun olen alkanut testata eri ruokia. Oireet eivät kuitenkaan ole olleet pahoja, Kahila toteaa.
 Putkonen muistuttaa, että ennen FODMAP:lle siirtymistä on tärkeää muun muassa tarkistaa, kärsiikö ihminen muista sairauksista tai allergioista, esimerkiksi keliakiasta.
 FODMAP-ruokavalion lisäksi ärtyvän suolen oireita pystyy helpottamaan muun muassa pitämällä oma ruokarytmi säännöllisenä. Lisäksi oireita helpottaa päivittäinen liikunta.
 – Oireita voi helpottaa myös oman stressinhallinnan parantamisella, jota voi kehittää esimerkiksi midfullness-harjoituksilla. Näillä harjoituksilla on saatu hyviä tuloksia aikaa tutkimuksissa, Putkonen sanoo.
 Vuoden päästä ruokakauppoihin
 Miksi sitten ärtyneen suolen oireyhtymään helpottamaan kehitetty FODMAP-ruokavalio koetaan hankalaksi noudattaa?
 Ravitsemusterapeutti Leena Putkonen arvelee syynä olevan se, että ruokavalio on monimutkainen.
 – Se elintarvikkeiden kirjo kuulostaa sekavalta, että mitä sieltä rajataan pois. Esimerkiksi gluteenittomassa ruokavaliossa rajattavat tuotteet ovat yksinkertaisesti ne, jotka sisältävä viljaa.
 Ruokavaliolla oleva Nicole Kahila kertoo, että juuri monimutkaisuuden takia hänkin on useaan kertaan lipsunut ruokavaliosta.
 – Aina en ajatellut niin pikkutarkasti syömisestä ja sen kyllä huomasi, kun oli syönyt jotain sopimatonta.
 Javanainen ja Kahila pohtivat omissa resepteissään ennen kaikkea kuinka ne saataisiin toimimaan suurtalouskeittiöissä. Antro Valo / Yle
 Syyskuun alussa Javanaisen ja Kahilan reseptit palkittiin liikeideakilpailussa tuhannen euron stipendillä. Seuraava vaihe on testata valmisruokasarjaa lounasravintoloissa. Pariskunta on tarjonnut ruokia myös ystävilleen.
 – On tärkeää saada suoraa ja rakentavaa palautetta siitä, minkälaisia makuja he annoksissa maistavat. Näin voin keittiössä hioa reseptiä. Samalla tavalla tärkeää on saada tietoa siitä, että miten reseptit toimivat suurtalouskeittiössä, Javanainen kertoo.
 Reseptitestauksen jälkeen toiveissa on tuotannon aloittaminen yhteistyössä isomman elintarvikealan toimijan kanssa. Javanaisen ja Kahilan tavoitteena olisi tuoda valmisateriasarjasta viisi erilaista vaihtoehtoa ensi vuoden markkinoille. Yksi vaihtoehdoista olisi vegaaninen.
 – Tällä ruokasarja-ajatuksella ei ole aikaisemmin kukaan tullut markkinoille. Yksittäisiä FODMAP-valmisruoka-annoksia kyllä on, Teijo Javanainen selventää.
 Entä ratkesiko Teijo Javanaisen sipuliongelma? Javanainen myhäilee tyytyväisenä.
 – Nykyään jäljittelen intialaisessa voikanassa sipulin makua fenkolilla. Se korostaa sipulin tyyliin juuri annoksessa tarvittavia makuja.

Sipulista tuli Teijo Javanaisen ongelma, kun vaimo kärsi ärtyvästä suolesta – niinpä hän keksi 10 reseptiä, jotka poistivat oireet


Summary: Kolme Tampereen keskeistä vaikuttajaa tiesi poliitikon rikosepäilystä. Heiltä pyydetään lisäselvitykset.

Tampereen kaupunginhallitus pyytää lisäselvityksiä Tampereen ylimmän johdon toimista. Lisäselvitykset on pyydetty pormestari  Lauri Lylyltä  (sd.), konsernijohtaja  Juha Yli-Rajalalta  ja konsernijaoston puheenjohtajalta  Kalervo Kummolalta  (kok). Taustalla on pitkään jatkunut tonttisotku.
 Kaupunginhallitus päätyi ratkaisuun maanantaina keskusteltuaan asiasta pari tuntia. Miesten ensimmäiset selitykset ja heidän vastineensa eivät riittäneet kaupunginhallitukselle.
 Tampereen ylimmältä johdolta  on vaadittu lisäselvityksiä  SDP:n keskeiseen poliitikkoon  Atanas Aleksovskiin  liittyvässä jupakassa.
 Kaikki juontaa juurensa siihen, kun Tampereen kaupunki vuokrasi Aleksovskin johtamalle Kotilinnasäätiölle Muotialantien tontin. Säätiö myi 1,15 miljoonalla eurolla vuokraoikeuden eteenpäin rakennusyhtiö Lehto Groupiin kuuluvalle Rakennusyhtiö Rakennuskartio Oy:lle, eikä tähän ollut kaupungin mukaan lupaa.
 Pirkanmaan käräjäoikeus tuomitsi  tammikuussa Aleksovskin seitsemän kuukauden ehdolliseen vankeuteen luottamusaseman väärinkäytöstä. Asian käsittely jatkuu hovioikeudessa.
 Miksi tietoa rikosepäilystä pantattiin?
 Tampereella on riidelty siitä, miten ja miksi Aleksovskiin kohdistuva rikostutkinta pimitettin. Aleksovski valittiin kaupungin omistaman pysäköintifirman Finnparkin hallitukseen keväällä 2018, vaikka häntä epäiltiin jo silloin rikoksesta. Kotilinnasäätiön tonttijärjestelyyn liittyvä  epäily oli kaupungin ylimmän johdon tiedossa , vaikka johto väitti toista.
 Kaupungin oma ohje kieltää nimittämästä kaupungin omistaman yhtiön hallitukseen tutkinnan kohteena olevia henkilöitä.
 Kuvituskuva vuodelta 2017. Tästä tontista kiista alkoi.  Marko Melto / Yle
 Sisäisen tarkastuksen mukaan hallinnon rakenteiden ja asiankäsittelyn sisäinen valvonta on ollut punaisella tasolla eli ei hyväksyttävällä tasolla.
 – Hallinnon rakenteiden ja sisäisen valvonnan heikkouksista johtuen asian käsittelyn puolueettomuuden ja objektiivisuuden voidaan perustellusti arvioida vaarantuneen, sisäisen tarkastuksen raportissa sanotaan.
 Ennen konsernijaoston esitystä Aleksovski ilmoitti kaupungin konsernijohdolle, että ei ole esitutkinnan kohteena. Kuitenkin vielä ennen varsinaista hallitusnimitystä kaupungin ylin johto sai poliisilta tiedon Aleksovskiin kohdistuvasta epäilystä.
 Tieto rikosepäilystä meni sekä Lylylle, Kummolalle että Yli-Rajalalle. Kukaan heistä ei kuitenkaan tuonut tätä tietoa konsernijaoston tietoon ennen Aleksovskin nimittämistä.
 Selvityksiä tästä on nyt pyydetty pormestari Lauri Lylyltä (sd.), konsernijaoston puheenjohtajalta Kalervo Kummolalta (kok.) ja konsernijohtaja Juha Yli-Rajalalta. Selvitykset pitää antaa mahdollisimman pian, mutta määräaikaa ei ole. On mahdollista, että asia tulee vielä Tampereen kaupunginvaltuustoon.
 Kaupunginhallitus arvioi selvitysten jälkeen, ovatko Kummola, Lyly ja Yli-Rajala toimineet virkavelvollisuuksiensa vastaisesti toimiessaan vastoin hyvää hallintoa.
 Samalla punnitaan, nauttivatko poliitikot luottamusta ja pitääkö konsernijohtajalle antaa huomautus tai varoitus.
 Poliisi ei aloittanut esitutkintaa
 Lyly ja Kummola kommentoivat asiaa aiemmin yhteisessä tiedotteessa.
 – On hyvä, että asia selvitetään vielä kaupungin ohjeiden ja sisäisen toiminnan näkökulmista ja pitkään jatkunut prosessi saadaan myös tältä osin käsiteltyä loppuun,  Lyly sanoi .
 Lylyn mukaan tarvittaviin toimiin ryhdyttiin heti, kun Aleksovskia koskeviin tietoihin oli saatu täysi varmuus niiden tultua julkisuuteen syksyllä 2018.
 – Kysymys on nyt kaupungin oman ohjeen tulkinnasta. Olemme toimineet kulloinkin käytettävissä olleiden tietojen perusteella ja pyytäneet lisäselvityksiä,  Kummola sanoi .
 Poliisi on päättänyt jo aiemmin, että  ei aloita asiassa esitutkintaa  Tampereen kaupungin viranhaltijoiden toiminnasta.
 Tampereen ylin johto antoi jo yhden selvityksen toimistaan aiemmin. Kummola, Lyly ja Yli-Rajala sanoivat silloin, että he ryhtyivät selvittämään, mitä poliisilta saatu tieto tarkoittaa ja miten se vaikuttaa konsernijaoston tekemään päätöksen. Asia oli heidän mukaansa tarkoitus viedä selvityksen jälkeen kokoukseen. Nyt Aleksovskin sähköposti oli luettu kokouksessa.
 – Jälkikäteen on helppo kritisoida tehtyä prosessia, mutta kulloisessakin tilanteessa olemme pyrkineet toimimaan parhaalla mahdollisella tavalla, kolmikko toteaa vastineessa.
 Johdon mukaan konsernijaoston valintaprosessia on kehitetty, jotta jatkossa tämäntyyppiset ongelmat vältetään.
 Aleksovski on jättäytynyt pois Finnparkin hallituksesta, kaupunginhallituksesta ja konsernijaostosta.
 Lue lisää:
 Tampereella vellonut tonttisotku ulottuu pormestariin asti – nyt selvitetään, toimiko ylin johto virkavelvollisuuksien vastaisesti
 Poliisi ei tutki virkamiesten toimintaa Finnpark-valinnassa
 Kummola, Lyly ja Tampereen muu ylin johto saavat kritiikkiä rikosepäilyn pimittämisestä – ”Ei tästä kukaan saa tyylipisteitä"
 Tampereen johto tiesi demarivaikuttajan rikosepäilystä ja rikkoi kaupungin ohjeita – myös Kummolan ja Lylyn pitää antaa selvitys tekemisistään

Yhdestä tontista alkanut sotku heijastuu jo Tampereen pormestariin ja Kalervo Kummolaan: Miesten ensimmäiset selitykset eivät riittäneet


Summary: Tampereella yli puolet pysäköinneistä maksetaan älypuhelimessa olevalla sovelluksella

Pysäköinnin maksaminen kännykällä on arkipäivää isoissa kaupungeissa. Tampereella yli puolet pysäköinneistä maksetaan mobiilisti eli älypuhelimessa olevalla sovelluksella, ja sama tilanne on pääkaupunkiseudulla.
 Tampereella kasvu on viimeksi kuluneen vuoden aikana ollut nopeinta kaupungin parkkihalleissa.
 – On tultu aikamoinen hyppäys tiettyyn tasoon, ja tällä hetkellä näyttää siltä, että kasvu myös jatkuu, Finnparkin operatiivinen johtaja Tami Koivuniemi iloitsee.
 Finnpark on kaupungin yhtiö. Koivuniemi ei halua kertoa tarkkoja lukuja pysäköinnistä. Hän sanoo kuitenkin, että Tampereella on “satoja tuhansia pysäköintitapahtumia vuodessa, mikä tarkoittaa viittä, kuutta miljoonaa euroa”.
 Sovellus tunnistaa rekisterinumeron
 Finnparkin tilastojen mukaan mobiilimaksamisen lisääntyminen on ollut erityisen nopeaa juuri pysäköintihalleissa. Tämä on ymmärrettävää, koska parkkihallien applikaatio saatiin käyttöön vasta runsas vuosi sitten.
 Finnparkin Tami Koivuniemi uskoo mobiilimaksamisen lisääntyvän sitä mukaa kun maksuvälinettä opitaan käyttämään. Jussi Mansikka / Yle
 Tampereella kehitetty Moovy tunnistaa palveluun rekisteröityjen autojen rekisterinumerot. Maksu alkaa sisäänajosta ja päättyy, kun ajaa parkkitalosta ulos.
 Sittemmin sovellus on levinnyt eri puolille Suomea, ja sillä arvioidaan olevan jo satoja tuhansia käyttäjiä.
 Mobiilipysäköinti alkoi kadun varsilla
 Pysäköintisovelluksilla on Tampereella lähes kymmenen vuoden historia. Tami Koivuniemen mukaan osa asiakkaista vierastaa maksuvälinettä, osa ottaa heti käyttöönsä ja pitää sitä helppona.
 – Minulle se käy kyllä ihan hyvin. Kännykkä on aina mukana, lompakko ei välillä ole, saattaa olla vaan pelkkä pankkikortti ja kännykkä, toteaa keskustan pysäköintihallissa asioiva  Sari Silvennoinen .
 Pysäköinti menee maksutavasta huolimatta aina liikennemerkkien ja lain mukaan. Kahden tunnin paikka on kahden tunnin paikka. Jos auto seisoo paikalla kauemmin, siihen puuttuvat kaupungin pysäköinninvalvojat.
 Tampereella kehitetyn Moovyn lisäksi mobiilipalveluitaan tarjoavat EasyPark ja ParkMan. EasyParkin mukaan mobiilimaksaminen on lisääntynyt huimasti myös kadunvarsipysäköinnissä.
 – Elokuussa tamperelaiskatujen reunustoille parkkeeraminen maksettiin mobiilisti 45 prosenttia useammin kuin tammikuussa, maajohtaja  Aleksi Kolehmainen  EasyPark Suomesta viestittää.
 Tarkkoja pysäköintien lukumääriä ei kerro myöskään Parkman, vaikka mobiilimaksaminen on sielläkin kovassa kasvussa.
 –Tampereelta ei ole tarkkaa tietoa, koska kaupungin omistama pysäköintiyhtiö ei suostu luovuttamaan tietoja. Tampereen kaupunki ei myöskään suostu avaamaan mobiilimaksua kilpailulle, harmittelee viestissään Matias Lindroos, yksi Parkmanin perustajista.
 Kaikkiaan Tampereen keskustassa on yli kymmenen tuhatta pysäköintipaikkaa. Puolet niistä on Finnparkin pysäköintihalleissa, joissa toimii ainoastaan yhtiön oma Moovy-sovellus.
 Keskustassa on myös muutama parkkihalli, joka ei kuulu Finnparkille. Niitä ovat esimerkiksi keskustan tavaratalojen pysäköintihallit.
 Miksi ovet eivät aukene?
 Tami Koivuniemien mukaan Moovyn etuina ovat nopeus ja helppous. Palveluun rekisteröitynyt käyttäjä pääsee suoraan pysäköintitaloon, ja maksu hoituu palveluun ilmoitettujen tietojen perusteella.
 Moovyssa voivat olla vaikka kaikki saman perheen autot. Tällöin pysäköintihallin ulko-ovissa kulku voi tuottaa vaikeuksia, kun pin-koodit viestitetään ainoastaan sovellukseen rekisteröityneelle.
 – Jos ovilla on kulunvalvontaa, koodi pitää kysyä applikaation käyttäjältä. Tällainen tilanne voi kyllä tulla eteen, Koivulehto toteaa.
 Matti Lehto maksaa pysäköinnistään mobiilisti, koska pitää sitä muita maksutapoja helpompana. Jussi Mansikka / Yle
 Suosituin maksuväline on edelleen pankkikortti, jolla Tampereella maksetaan joka toinen pysäköinti. Sillä maksettaessa välttyy palvelumaksuilta, mutta ei välttämättä turhaan maksetulta pysäköintiajalta.
 – Sama raha menisi kuitenkin niihin ylimääräisiin kolikoihin, mitä tuonne automaattiin laittaisi, arvelee ParkMania käyttävä Matti Lehto.

Mobiilipysäköinnin suosio kasvaa – jo joka toinen autoilija käyttää kolikon tai kortin sijasta kännykkäsovellusta maksamiseen


Summary: Thomas Cook, Tjäreborg ja muut valmismatkafirmat taistelevat monia trendejä vastaan, kirjoittaa taloustoimittaja Antti Parviala.

Matkatoimistot ja muu matkailua palveleva toiminta

Vanha kunnon  etelänloma  on uhanalainen.
 Menneessä maailmassa matkatoimisto hankki tilauslennon, varasi hotellista kiintiön, teki niistä paketin ja myi kilpailukykyiseen hintaan. Kesälomaesite tömähti postilaatikkoon ennen joulua. Merkittävä osa matkasta maksettiin puoli vuotta ennen matkaanlähtöä.
 Halpalentoyhtiöiden nopeat liikkeet muuttivat pelikenttää. Ne voivat  kokeilla  uutta kohdetta vaikka vain muutamaksi viikoksi. Jos matkustajia riittää ne pitävät reitin, jos ei, reitti vaihdetaan johonkin toiseen kohteeseen. Pääasia on, että koneeseen ei jää tyhjiä penkkejä.
 Halpayhtiön kokeilu voi kuitenkin riittää tilauslentojen kannattavuuden syöksylaskuun. Pakettimatkayhtiöissä on myös tuskallisesti nähty, miten halpalentoyhtiöt ovat muuttaneet kuluttajien  hintamielikuvaa .
 Halpalentoyhtiöt haastavat Thomas Cookin kaltaista tilauslentoihin perustuvaa mallia.  Rex Features / AOP
 Myös toinen valtti  on murentunut.
 Matkanjärjestäjä ei saa enää hotellista entisen veroista tukkualennusta.
 Varausjärjestelmien kehittymisen ansiosta hotellin ei enää tarvitse antaa matkanjärjestäjille huippualennuksia. Nettipalvelun kautta kymmenen asiakkaan huonevarauksen hoitaminen sujuu kivuttomasti - ilman ensimmäistäkään faksia.
 Saadakseen huoneensa myytyä, hotelli ei ole enää välttämättä riippuvainen matkatoimistojen kanssa tehdyistä kiintiösopimuksista. Tosin tilanne ei ole aivan mustavalkoinen. Moni hotelli on voinut myydä koko tarjontansa vaikkapa juuri Thomas Cookille. Niille riippuvaisuus yhdestä kumppanista on voinut olla hyvä ja helppo ratkaisu - tähän saakka.
 Halpalentoyhtiöt syövät siis pakettimatkatoimistojen kilpailuetua matkustamisessa, tietotekniikka vie sitä majoituksessa - eikä siinä vielä kaikki.
 Turistin aseman suojelu  on matkatoimistolle kallista.
 Valmismatkadirektiivi vaatii matkatoimistoilta vakuusmaksun, jolla voidaan korvata kokonaan matkan ostajan saatavat vaikkapa konkurssitilanteessa.
 Valmismatkan järjestäjällä on korvausvastuu  myös silloin, jos vaikkapa lentoyhtiöllä tai hotellilla hommat eivät mene kohdalleen.
 Monet hotellit voivat myydä huoneita verkkopalveluiden kautta suoraan turisteille ja ovat siten entistä vähemmän riippuvaisia suurista matkatoimistoista. Kuvan Santa Ana hotelli sijaitsee Mallorcalla Cala Mayorissa. Montserrat T Diez / EPA
 Vakuudesta on yritetty tehdä myyntivalttia ja moni matkatoimisto muistaa markkinoinnissaan mainita siitä. Mutta lopulta on vaikea tietää kuinka moni turisti valitsee sen takia pakettimatkan omatoimimatkan sijasta.
 Matkatoimiston antamilla vakuuksilla katetaan muun muassa ennakkoon maksetut matkat ja paluukuljetukset. Listaa vakuuksista pidetään Kuluttaja- ja kilpailuviraston ylläpitämässä  vakuusrekisterissä .
 Nyrkkisääntönä on, että kyse on lain tarkoittamasta valmismatkasta, jos matka ja majoitus maksetaan yhdellä laskulla.
 Kuvaavaa on, että matkailualalla pyritään viimeiseen saakka välttämään joutumista valmismatkaluokitukseen, sillä se maksaa selvää rahaa.
 Perinteisiä pakettimatkoja saatellaan kohti auringonlaskua halpalentojen, tietotekniikan ja kuluttajasuojan voimin.
 Juttua varten on haastateltu Suomen matkatoimistoalan liiton toimitusjohtaja Heli Mäki-Fräntiä, Matkailualan tutkimus- ja koulutusinstituutin professori Antti Honkasta, konsulttiyhtiö WSP:n johtaja Jorma Mäntystä ja Kilpailu- ja kulutajaviraston erityisasiantuntija Linda Nystedtiä.

Analyysi: Thomas Cookin kohtalo voi olla enne tulevasta – turistin suojelu, halpalennot ja netti ovat tehneet pakettimatkoista uhanalaisen lajin


Summary: Kahdeksassa Euroopan maassa tehdyssä kyselyssä suomalaiset olivat kehoonsa kaikkein tyytymättömimpiä. Italialaiset ja saksalaiset pitivät eniten omasta kehostaan.

Tuoreen kyselyn mukaan suomalaiset ovat muita eurooppalaisia tyytymättömämpiä omaan vartaloonsa.
 Brittiläisen  YouGov:in kyselyssä  vain runsas kolmasosa suomalaisvastaajista, 36 prosenttia, kertoi olevansa tyytyväinen kehoonsa.
 Suomalaisten käsitys omasta ulkonäöstä oli negatiivisempi kuin muiden kyselyyn osallistuneiden eurooppalaisten. Tyytyväisimpiä olivat saksalaiset ja italialaiset vastaajat, joista 59 prosenttia oli yleisesti ottaen tyytyväisiä kehoonsa. Muut mukana olleet maat olivat Tanska, Ruotsi, Espanja, Ranska ja Norja.
 Suomalaisvastaajista miehet olivat fyysiseen ulkomuotoonsa naisia tyytyväisempiä. 18–24-vuotiaat suhtautuivat kroppaansa kaikkein positiivisimmin, kun taas 45–54-vuotiaat olivat tyytymättömimpiä.
 Moni vastaaja halusi muuttaa jotain asiaa ulkonäössään. Useimmiten toiveena oli painonpudotus. Suomalaisvastaajista ulkonäköönsä halusi muutoksia kolme viidestä. Vanhemmissa ikäluokassa muutoksia toivottiin harvemmin kuin nuoremmissa.
 Ulkonäön arvostelua oli koettu Suomessa eniten
 Eurooppalaisista vastaajista lähes joka kolmas kertoi joutuneensa myös niin sanotun  body shamingin  uhriksi.
 Body shamingilla tarkoitetaan muun muassa ulkonäköön liittyviä halveksuvia kommentteja tai syrjimistä fyysisen olemuksen perusteella. Loukkaukset voivat kohdistua mihin tahansa fyysiseen ominaisuuteen.
 Kaikkein eniten body shamingia olivat kokeneet nuoret aikuiset. Useimmiten ulkonäkökritiikkiä oli tullut työtovereiden taholta, melko usein myös ystäviltä.
 Suomalaiset kertoivat kokeneensa body shamingia useammin kuin muiden kyselyssä mukana olleiden maiden vastaajat. Sitä oli kokenut suomalaisvastaajista 40 prosenttia.
 YouGov:in huhtikuussa tekemään kyselyyn osallistui runsaat 9 000 vastaajaa, joista 1 007 oli Suomesta. Kysely tehtiin yli 18-vuotiaille YouGov-paneelin jäsenille, jotka oli valittu väestöä edustavasti. Mukana oli vastaajia Espanjasta, Italiasta, Norjasta, Ranskasta, Ruotsista, Saksasta, Suomesta ja Tanskasta.
 Lue myös:
 Ulkonäöstä puhuminen on monille miehille vierasta – he treenaavat ja käyvät ahkerasti parturissa, mutta eivät myönnä tekevänsä sitä ulkonäön vuoksi
 Kenellä on timmeimmät vatsalihakset 30 päivää synnytyksestä? – Kolme äitiä avautuu valtavista ulkonäköpaineista

Kysely: Vain joka kolmas suomalainen on tyytyväinen omaan vartaloonsa, muualla Euroopassa peilikuvaan ollaan tyytyväisempiä


Summary: Sannan tytär Sumeya, 13, kertoo olleensa jo naimisissa, mutta tarkka-ampuja tappoi aviomiehen kahden kuukauden jälkeen.  Katso myös pitkä videoreportaasi al-Holista.

AL-HOL, SYYRIA  Sumeya haluaa selvästi kertoa minulle tarinansa. Sumeyan mukaan julkisuudessa on ollut vääränlaista tietoa hänestä.
 Istumme kurdisotilaiden työmaakopissa al-Holin leirin ulkopuolella Syyriassa.
 Suomalainen Sumeya on elänyt yli viisi vuotta Isisin terrorijärjestön alueella.
 Edelliset puoli vuotta hän on viettänyt al-Holin leirin tiukasti vartioidussa osassa. Sinne on koottu 20 000 Isisissä elänyttä naista ja lasta, jotka ovat kotoisin eri puolilta maailmaa.
 Leiriin on muodostunut joukkioita, jotka pitävät yllä tiukkaa kuria. Ryhmät ovat pahoinpidelleet ja jopa surmanneet leirin ulkopuolisten kanssa tekemisissä olleita naisia.
 Siksi jututan Sumeyaa aitojen ulkopuolella.
 Al-Holin leirissä on elokuussa äärimmäisen kuumaa. Antti Kuronen / Yle
 Sumeya ja hänen äitinsä Sanna  tulivat tunnetuiksi Suomessa maaliskuun alussa, kun uutiskanava  CNN haastatteli  heitä lyhyesti Syyriassa. Käytämme tässä jutussa heistä nimiä Sanna ja Sumeya, koska he ovat itse tulleet julkisuuteen näillä nimillä.
 Sanna oli lapsineen juuri tullut Baghouzin pikkukaupungista, terrorijärjestö Isisin viimeisestä linnakkeesta. He olivat selvinneet hengissä kuukausien kovista taisteluista.
 Paikallinen kurdi- ja arabiarmeija oli länsiliittouman tuella kukistanut Isis-terroristit.
 Tapasin Sumeyan äidin Sannan ensimmäisellä matkallani al-Holin leiriin toukokuun lopussa. Sanna toivoi silloin voivansa palata Suomeen lastensa kanssa.
 Tein toisen matkan al-Holiin elokuun lopussa. Silloin en saanut yhteyttä Sannaan, mutta tapasin hänen tyttärensä Sumeyan.
 Koulunkäynti jäänyt vähiin
 Sumeyan omat muistot Suomesta ovat viiden Syyriassa vietetyn vuoden aikana haalistuneet.
 “ Mä olin kahdeksan, kun me lähdimme Suomesta. Muistan sieltä vain vähäsen. Mä tykkäsin enemmän olla mun perheen kaa sharia-lain alla (nk. islamilaisessa valtiossa) kuin Suomessa. Koska Suomessa aina joku sylkäs mun päälle koulussa tai jotain tällasta, vaikka mulla oli vain tavallinen huivi, ei peittävää niqabia.”
 “Mulla oli t-paita, hame ja huivi ja silti ihmiset sylkivät päälleni. Miksi mä haluan mennä johonkin, jossa ihmiset sylkevät mun päälle? Pyh. Mieluummin menen jonnekin, missä ihmiset antavat mulle respect (kunnioitusta), ei sellaseen paikkaan, missä syljetään päälle.”
 “Suomessa mä kävin ekan luokan. Mä aloitin tokan luokan, mutta sitten me lähdettiin. Täällä leirillä mä opiskelen itse, mä kertailen ja kavereiden kanssa opiskelen, mitä mä en tiedä vielä.”
 Osaatko sinä lukea ja kirjoittaa ja laskea?
 “Joo.”
 Mutta teillä ei ole mahdollisuutta käydä koulua täällä?
 “Ei, ei.”
 Syyrian Al-Holin leirille on eristetty noin 11 000 ulkomaalaista, jotka on tuotu Isisin hallitsemilta alueilta. Yle ei ole haastatellut kuvan henkilöitä.  Antti Kuronen / Yle
 “Kun äiti kertoi, että menemme Syyriaan, mä sanoin että okei. Meillä oli ok. Siellä oli Adi, mun isä… ja niin… mun isä… kurdit tappoi sen Faroukissa.”
 Kun Isisin vastainen sota alkoi vuonna 2015, niin kutsutussa islamilaisessa valtiossa eläneet joutuivat pakenemaan paikoista, jotka Isis menetti kansainväliselle liittoumalle.
 Isisissä olleet suomalaiset asuivat monissa paikoissa ennen kuin päätyivät Baghouziin lähelle Irakin rajaa.
 “Muutimme paikasta paikkaan, kunnes päädyimme Baghouziin. Siellä taas sniperit (tarkka-ampujat) ampui. Kerran mä lähdin teltasta joidenkin ihmisten kanssa hakemaan ruokaa. Me ei pystytty palaamaan, koska kanaasit, sniperit, ampuivat tosi paljon. Meidän teltta paloi silloin. Kaikki ihmiset oli loukkaantunut vieressä. Pommitettiin joka päivä. Ja sä vaan istut ja mietit osuuko se suhun vai ei osu. Sen jälkeen lähdettiin Baghouzista al-Holiin."
 Sumeya: "Mä päätin itse mennä naimisiin"
 Sumeyan äiti Sanna kertoi toukokuussa, että hänen aviomiehensä puhui hänet ympäri puhelimessa viisi vuotta sitten. Hänkin päätti lähteä Syyriaan.
 – Aviomieheni lähdettyä meni noin vuosi, että mä en halunnut lähteä. Mutta sitten ajattelin, että kai mä tuon lapset isänsä luo, Sanna kertoi toukokuussa al-Holissa.
 CNN:n haastattelussa maaliskuun alussa Sumeya sanoi olevansa naimisissa. Sanna väitti minulle toukokuussa, että oli tapahtunut väärinkäsitys – Sumeya ei ikinä ollut naimisissa.
 Sumeya pitää kiinni tarinastaan.
 “Mun äiti sanoi sinulle, ettei se (avioliitto) ole totta. Mun äiti pelkää, että te syytätte häntä, mutta mun äiti ei liity tähän ollenkaan. Mä päätin mennä naimisiin, eikä se ole mitenkään mun äidin päätös.”
 “Mä olin kolmetoista kun mä menin naimisiin ja mä olen vieläkin kolmetoista.”
 Eli sä olet ihan vastikään mennyt naimisiin?
 “Menin naimisiin Baghouzissa. Olin kaksi kuukautta naimisissa, sen jälkeen mun mies ammuttiin. Se oli siinä."
 Sä ehdit olla kaksi kuukautta naimisissa ennen kun hän kuoli, ja nyt hän on kuollut?
 “Joo.”
 Sumeya halusi aiemmin Suomeen, nyt ei ole varma
 Sumeya saapui haastatteluun naisen kanssa, jota  kutsun Minnaksi .
 Al-Holissa olen tavannut kuusi Isisissä ollutta suomalaisnaista. Minna poikkeaa muista. Hän on ainoa, joka jatkuvasti viittaa Koraaniin ja sharia-lakiin.
 Minna on ainoa tapaamistani naisista, joka ei välttämättä halua palata Suomeen. Minna sanoo sopeutuvansa Suomeen, jos päätyy sinne, mutta menisi mieluummin johonkin islamilaista sharia-lakia noudattavaan valtioon. Maaliskuussa Sumeya sanoi CNN:n haastattelussa, että hän haluaa palata Suomeen.
 Sumeya ja Minna saapuivat yhdessä haastatteluun al-Holin leirillä. Antti Kuronen / Yle
 Nyt Sumeya myötäilee Minnaa ja toivoo pääseväänsä jonnekin muualle.
 Jos te ette halua palata Suomeen, niin mitä toivotte, että tapahtuisi?
 “Well, toivomme, että Allah auttaa meidät täältä jotenkin ulos, inshallah. Koraanissa lukee, että se joka pelkää Allahia, Allah päästää sille tien ulos. Joten meidän on vain pelättävä, ja uskottava siihen, että se tulee, päästää meidät ulos… Ei ole mitään muuta.”
 Sumeyaa haastatellessa käy selvästi ilmi, että hänen muistikuvansa Suomesta ovat hajanaisia. Traumaattisten kokemusten keskellä lapsen on vaikea arvioida, mitä paluu Suomeen tarkoittaisi. Vielä keväällä Sumeya sanoi haluavansa palata Suomeen.
 Sumeyan äiti, Sanna, sen sijaan haluaa palata takaisin Suomeen. Toukokuussa hän sanoi katuvansa islamilaiseen valtioon tuloa lasten kannalta.
 “Joo, todella haluan palata. Toivon, että me päästään takaisin normielämään: koulut, työt ja normaali arjen pyöritys Suomessa.”
 Suomella hyvät valmiudet traumojen käsittelyyn
 Jos Sumeya palaisi jonain päivänä Suomeen, hän tarvitsisi sopeutuakseen uudenlaisia kokemuksia syrjivän sylkemiskokemuksen tilalle, sanoo THL:n psykologi  Ferdinand Garoff . Hän on työskennellyt traumatisoituneiden pakolaisten kanssa, myös leireillä.
 Garoff kommentoi yleisellä tasolla, koska hänellä on liian vähän taustatietoja Sumeyan tilanteesta.
 – Identiteetti on tärkeä asia teini-ikäisille. Olisi tärkeää löytää Suomesta riittävän luotettavia ihmisiä, joiden kanssa hän voi muovata identiteettiään ja kehittyä, Garoff sanoo.
 Hän tarkoittaa esimerkiksi opettajia, sosiaalityöntekijöitä ja sukulaisia.
 – Muuten vaarana on syrjäytyminen.
 Ferdinand Garoff Julia Holmvik / Yle
 Garoffin mukaan Suomessa on hyvät valmiudet tukea ihmisiä, jotka ovat läpikäyneet vaikeita traumoja tai jotka ovat radikalisoituneet.
 13-vuotiaalle koulu on Garoffin mukaan tärkeä myös sosiaalisen kasvun kannalta. Ilman sitä sosiaaliset taidot voivat jäädä puutteellisiksi.
 Sopeutumista kouluun voi vaikeuttaa aluksi sekin, ettei Sumeya ole käynyt pitkään aikaan koulua. Taidot eivät siksi ehkä ole samalla tasolla kuin ikätovereilla.
 – Se ei ole ratkaisevan vaikea asia, mutta voi olla vaikeaa integroitua tavalliseen kouluun.
 Garoffin mukaan traumaattisessa tilanteessa asuva lapsi ei ole kykenevä päättämään paluustaan.
 – 13-vuotiaalla voi olla vähän enemmän sanomista asioistaan. Toisaalta konteksti jossa hän on, voi olla sellainen, että hänellä ei ole valinnanvaraa siitä, mitä hän sanoo. Hänen mielikuvansa Suomesta voivat myös olla hyvin vääristyneet, koska hänet vietiin täältä niin pienenä, Garoff pohtii.
 Lue lisää:
 Suomalainen Minna al-Holin leirillä: "Menen mieluummin sharia-valtioon kuin Suomeen" – Muut naiset toivovat paluuta kotimaahan
 Ilta-Sanomat: Sanna eli tavallista elämää, kunnes perheeseen tuli mustaan kaapuun pukeutunut toinen vaimo – IS paljastaa kantasuomalaisten naisten avainroolin radikaalissa muslimiverkostossa
 Al-Holin leirillä on kaksi kuolleen suomalaisnaisen lasta – orpojen omaiset ovat vedonneet viranomaisiin, jotta heidät noudettaisiin Suomeen
 Suojelupoliisi: Al-Holin leirillä olevien suomalaisten tapaukset tutkitaan yksitellen – palaajat viranomaistoimien piiriin "tavalla tai toisella"
 Suomalaiset Isis-naiset kertovat poikkeuksellisessa haastattelussa elämästään Syyriassa: "Lapset ovat kaikki, mitä minulla on"
 "Sanna" ja hänen naitettu 13-vuotias tyttärensä haluavat Syyriasta Suomeen – "Nyt kaikki on kauheaa", nuori tyttö sanoo
 Suomalaisesta Mikaelista tuli kalifaatin lapsi: "En tiennyt, että mulle tulee käymään elämässä näin"
 Isoäiti odottaa perhettään kotiin Vantaalle, mutta tytär ja lapsenlapset ovat Syyrian aavikolla – Suomi vatvoo yhä, mitä al-Holin leirin naisille ja lapsille pitäisi tehdä
 Millaiset ovat olot Isis-leirillä Syyriassa? Mikä on Suomen kansalaisten tilanne? Paikalla käynyt Ylen toimittaja Antti Kuronen vastasi yleisön kysymyksiin
 Saavatko al-Holin leirin suomalaisorvot apua? Mikä jarruttaa toimia?  Ylen toimittaja, tutkija ja Pelastakaa Lapset -järjestön  edustaja vastasivat yleisön kysymyksiin

Äiti vei Sumeyan Suomesta Isisin alueelle tokaluokkalaisena – tyttö päätyi naimisiin 13-vuotiaana ja kertoo nyt tarinansa Ylelle


Summary: Tässä jutussa listataan Emmy-gaalan puheenaiheita.

1. "Ristiriitaisten ideoiden sekamelska"
 Emmy-gaalan järjestäjät tekivät saman tempun kuin elokuva-alan kollegat keväällä. Television ja sarjojen suurtapahtuma järjestettiin ilman juontajaa maanantain vastaisena yönä Suomen aikaa.
 Lue myös:   Parhaan draamasarjan Emmy-palkinto Game of Thronesille
 Uudesta järjestelystä revittiin huumoria kutsumalla yllättäen gaalan juontajaksi Homer Simpson. Animaatiohahmo ilmestyikin frakissaan jättiscreenille juhlan aluksi.
 – Tämä oli mahdoton unelmani. Jos se tapahtui minulle, niin sinä..., Homer ehti sanoa ennen kuin jäi animoidun flyygelin jyräämäksi.
 Eturivissä istunut  Black-ish -sarjan  Anthony Anderson  riensi takahuoneeseen hoitamaan tilannetta, mutta jäikin äitinsä kanssa kähveltämään Emmy-pystejä hyllyköstä.
 Tervetuliaiset lausui lopulta  Breaking Bad  -sarjan  Bryan Cranston , joka ylisti television mahdollisuuksia ja vaikuttavuutta.
 – Televisio ei ole koskaan ollut näin pirun hyvää, hän päätti puheenvuoronsa.
 Yhdysvaltalaismediat Indiewire ja Variety eivät vakuuttuneet näkemästään.
 Siinä missä Oscar-gaala rullasi tyylikkäästi  ilman juontajaa  ( Kevin Hart  luopui tehtävästä, kun hän sai kritiikkiä homofobisista kommenteistaan), Fox-kanavan Emmy-tuotantoa kuvaillaan muun maussa ristiriitaisten ideoiden sekamelskaksi.
 – Juontajan etsiminen show'n pelastamiseksi muuttui maaniseksi ja kiusallisen osuvaksi,  Variety kirjoittaa .
 Indiewire julistaa , että ilman juontajaa vedetty show jääköön yksittäiseksi kokeiluksi. Animaatiolla alkanut gaala oli kriitikon mukaan hämmentävä, ei mukaansatempaava:
 – RIP Homer Simpson?
 The Marvelous Mrs. Maisel -sarjan Alex Borstein palkittiin komediasarjan parhaasta naissivuosasta.  Nina Prommer / EPA
 2. Sensuroitu sana ja tunteikkaita puheita, joissa Trumpia ei mainittu kertaakaan
 Kiitospuheissa riitti tunteita ja kannanottoja.
 Alex Borstein  (paras naissivuosa komediasarjassa,  The Marvelous Mrs Maisel ) kertoi isoäidistään, joka oli tulla ammutuksi keskitysleirillä. Tarinan koukku on englantilainen ilmaisu  step out of line , joka tarkoittaa paitsi astumista pois rivistä myös astumista rajan yli.
 – Hän kysyi vartijalta: "Mitä tapahtuisi, jos poistuisin rivistä?" Vartija vastasi, ettei hänellä olisi sydäntä ampua isoäitiäni, mutta joku muu ampuisi kyllä.
 – Isoäitini poistui rivistä, ja siksi minä ja lapseni olemme täällä. Naiset, astukaa rajan yli, Borstein kehotti.
 Patricia Arquette  (paras naissivuosa minisarjassa,  The Act ) otti puheeksi edesmenneen siskonsa  Alexisin , joka oli ensimmäisiä transaktivisteja Hollywoodissa, ja joka kuoli HI-viruksen aiheuttamaan sydänkohtaukseen 2016.
 – Olen niin surullinen, kun menetin hänet. Transihmisiä sorretaan yhä, ja puhun puolestasi joka päivä, siskoni, kunnes maailma muuttuu ja sortaminen loppuu, Arquette sanoi.
 Michelle Williams  (paras naispääosa minisarjassa,  Fosse/Verdon ) piti pitkän puheen palkkatasa-arvon puolesta. Hollywoodissa nousi viime vuonna kohu samassa elokuvassa näytelleiden  Mark Wahlbergin  ja Michelle Williamsin palkkioista.
 Wahlberg sai elokuvan lisäkuvauksista kaksi miljoonaa dollaria, kun Williamsin vastaava palkkio oli alle tuhat dollaria. Myöhemmin Wahlberg lahjoitti miljoonapalkkionsa tasa-arvon puolesta käytävään taisteluun.
 – Pidän palkintoa osoituksena siitä, mikä on mahdollista, kun nainen tuntee olonsa riittävän turvalliseksi, että hän voi sanoa asiansa ääneen, ja kun häntä kunnioitetaan riittävästi niin, että häntä kuunnellaan, Williams sanoi.
 Deadline-sivusto pani merkille , että vaikka puheissa kuultiin poliittisia ja sosiaalisia kannanottoja, presidentti  Donald Trumpia  ei mainittu nimeltä, vaikka usein aiheet liippasivat läheltä.
 Succession -sarjan pomo Jesse Armstrong aloitti laskemalla brittitekijöiden huimaa palkintosaalista ja kehotti siihen vedoten Yhdysvaltoja harkitsemaan uudelleen maahanmuuttopolitiikkaansa. Kotikatsomoissa ihmeteltiin, kun seuraavat mietteet piipattiin lähetyksestä kuulumattomiin.
 Vulture-sivuston mukaan sensurointi ei johtunut puheenaiheesta, vaan siitä, että Armstrong siteerasi presidentti Trumpia käyttämällä ilmaisua "shithole countries".
 Brittinäyttelijä Jodie Comer palkittiin parhaasta naispääosasta draamasarjassa. All Over Press
 3. Britit putsasivat pöydän, ja lisää on luvassa
 Gaalan suurin voittaja oli brittisarja  Fleabag  ja sen luoja  Phoebe Waller-Bridge , joka nähdään myös sarjan pääroolissa. Fleabag voitti neljä pääkategorian palkintoa: paras komediasarja, paras komediasarjan naispääosa, paras komediasarjan käsikirjoitus ja paras komediasarjan ohjaus.
 Muita palkittuja brittejä olivat muun muassa  Ben Whishaw  (paras sivuosa minisarjassa,  A Very English Scandal ) ja  Jodie Comer  (draamasarjan paras naispääosa,  Killing Eve ). Parhaana minisarjana palkittiin yhdysvaltalais-brittiläinen  Chernobyl .
 Tyhjin käsin jäivät muun muassa amerikkalaissarjat  Veep ja This Is Us .
 The Guardian  kirjoittaa oikeutetusti , että 71. kertaa järjestetty Emmy-gaala oli brittien dominointia. Ja lisää on luvassa.
 Sama lehti  uutisoi perjantaina , että Netflix käyttää puoli miljardia dollaria eli yli 450 miljoonaa euroa brittisarjoihin tänä vuonna. Lähitulevaisuudessa Netflix tuottaa saarivaltiossa yli 50 sarjaa ja elokuvaa. Enemmän rahaa suoratoistopalvelu käyttää vain Yhdysvalloissa.
 Jättibudjetilla Netflix pyrkii puolustamaan markkina-asemaansa. Suoratoistopalveluiden kilpailu on kiristynyt, kun Disney ja Apple rynnivät alalle. Tähän mennessä suoratoistomarkkinoita ovat hallinneet Netflix ja Amazon.
 Fleabagin  suhteen Netflix jäi nuolemaan näppejään, kun Amazon vei tarjouskilpailun voiton.

Emmyt jaettiin ilman juontajaa, britit putsasivat pöydän, puheissa ei mainittu Trumpia kertaakaan – nämä 3 asiaa Emmy-gaalasta puhuttavat maailmalla


Summary: Nura Farahille kirjasto oli pakopaikka vaikeina aikoina.

1990-luvun alun laman aikoihin Suomi ei ollut helppo paikka 13-vuotiaalle somalitytölle. Äitinsä ja sisarustensa kanssa levottomuuksia paennut  Nura Farah  sai kokea oman osansa syrjintää ja koulukiusaamista.
 Lohtua toivat kirjat ja kirjasto. Erityisesti Tintti-sarjakuvat olivat aluksi tärkeä tapa oppia suomen kieltä.
 Nyt parikymmentä vuotta myöhemmin Farah on suomeksi kirjoittava kirjailija, jonka toinen teos  Aurinkotyttö  ilmestyi kesän alussa.
 Esikoiskirjan tavoin sekin kertoo Somalian aavikolla asuvista paimentolaisista menneinä vuosikymmeninä.
 Farah itse oli kaupunkilaistyttö, mutta hänen isovanhempansa ja äitinsäkin ovat eläneet paimentolaiselämää. Aihe valikoitui, koska hän halusi sukeltaa myös omaan historiaansa.
 – Se on maailma, joka tulee esiin suvun tarinoissa ja on osa mun historiaa. Ja onhan se suomalaislukijoillekin hieman erilaista.
 Seuraavaksi Farah haluaisi kuitenkin tarttua nykyaikaan. Hän arvelee kirjoittavansa seuraavaksi Suomesta ja maahanmuuttajien kokemuksista.
 – Naisten asema, maahanmuuttajien kokemukset – ehkä nämä ovat asioita, joista kirjoitan seuraavaksi.
 Nukke kulkenut mukana
 Farah esitteli Puoli seitsemän -ohjelmassa myös itselleen merkityksellisen esineen, jonka hän sai vastaanottokeskuksessa saapuessaan Suomeen.
 Teinityttö valitsi lahjoitusvaatteiden ja -lelujen keskeltä nuken, joka on kulkenut mukana aina näihin päiviin saakka.
 – En mä tiedä, miksi 13-vuotias halusi valita nuken, mutta mä sain uudelleen lapsuuden takaisin. Nukke myös symboloi uuden elämän alkua.
 Myös nuken siniset silmät olivat nuorelle tytölle tärkeä asia. Juuri muuta Farah ei nimittäin Suomeen tullessa maasta tiennytkään.
 – Tiesin vain, että Suomi on pohjoisessa, täällä on lunta ja ihmisillä on siniset silmät, Farah hymyilee.
 Katso koko Puoli seitsemän -lähetys:

Naisten asema ja maahanmuuttajien kokemukset ovat aiheita, joihin Suomen ensimmäinen somalikirjailija haluaa tarttua seuraavaksi


Summary: Thomas Cookiin kuuluva Tjäreborg ja sen pohjoismaiset sisaryhtiöt nousivat nopeasti jaloilleen maanantain kaaoksen jälkeen. Jumiin jääneet matkustajat yritetään saada mahdollisimman pian kotiin.

Matkatoimisto Tjäreborgin ja sen pohjoismaisten sisaryhtiöiden toiminta jatkuu, kertoo yhtiö  tiedotteessaan .
 Lentoliikenne palautuu normaaliksi huomenna tiistaina.
 Niiden matkustajien, joiden lähtöpäivä on tiistaina, lento lähtee normaalisti. Jos lennon aikatauluun tulee jostain syystä muutos, Tjäreborg ilmoittaa siitä asiakkaille tekstiviestillä. Myös lomakohteissa olevat asiakkaat saavat tietoa paluulennoista tekstiviestillä.
 Brittiläinen matkajätti Thomas Cook kertoi maanantaiaamuna menneensä konkurssiin. Ilmoituksella oli heti vaikutuksia sen tytäryhtiön Tjäreborgin toimintaan, ja lukuisat suomalaiset jäivät jumiin ulkomaille tai eivät päässeet lainkaan matkalle.
 Tjäreborg kuuluu Thomas Cookin pohjoismaiseen yritykseen yhdessä Vingin, Spiesin, Globetrotterin ja lentoyhtiö Thomas Cook Airlines Scandinavian kanssa. Yhtiön hallitus päätti maanantai-iltana lentoliikenteen jatkumisesta tiistaista eteenpäin.
 – Tilanne Thomas Cook Groupin ja sen henkilöstön ja asiakkaiden osalta on äärimmäisen valitettava, mutta on minun vastuullani huolehtia pohjoismaisen yksikkömme matkan jatkumisesta. Koska olemme itsenäinen ja kannattava yritys, olemme onnistuneet pankkien, rahoittajien ja takaajien avulla varmistamaan toimintamme jatkon, sanoo  Magnus Wikner , pohjoismaisen konsernin toimitusjohtaja, tiedotteessa.
 Jumissa olevat yritetään saada kotiin mahdollisimman pian
 Tjäreborgin myyntijohtaja  Saana Ruonala  kuvaa uutista erittäin positiiviseksi.
 – Neuvotteluita on käyty koko ajan. Meidän pohjoismainen osa on ollut yksi Pohjoismaiden kannattavimpia matkatoimistoja. Siksi pääsimme tähän, Ruonala kertoo STT:lle.
 Ruonalan mukaan esimerkiksi parin kuukauden päähän sovittuja matkoja koskevat nyt normaalit peruutusehdot, sillä yhtiön toiminnan on määrä jatkua normaalisti. Matkakohteissa jumissa olevat yritetään saada mahdollisimman nopeasti kotiin.
 – Aikatauluista en osaa vielä sanoa, mutta toivottavasti mahdollisimman pian.

Tjäreborgin toiminta jatkuu – lennot lähtevät normaalisti tiistaina


Summary: Alla käännösote presidentti Donald Trumpin ja Ukrainan presidentin Volodymyr Zelenskyin puhelinkeskustelusta 25.heinäkuuta 2019.

Puhelusta on käännetty se osa,  jossa Trump ottaa esille demokraatti Joe Bidenin ja hänen poikansa Hunter Bidenin työn ukrainalaisessa kaasuyhtiössä. Hakasulkeissa on toimituksen lisäämiä selvennyksiä henkilöistä, joita puhelussa on mainittu.
 Presidentti Trump:  Kuulin, että teillä oli taitava syyttäjä [valtionsyyttäjä  Viktor Šokin,  erotettu maaliskuussa 2016], joka on epäreilusti siirretty pois tehtävästään. Monet puhuvat hänestä ja hänen erottamisestaan ja siitä, kuinka asiaan on sekaantunut pahoja ihmisiä.
 (Rudy) Giuliani  [Trumpin henkikökohtainen asianajaja] on kunnioitettu mies, hän oli New Yorkin pormestari – toivon, että hän soittaisi sinulle. Pyydän, että hän ja oikeusministeri  William Barr  soittaisivat sinulle. Rudy on taitava kaveri ja tuntee kuviot. Jos voisit puhua hänelle, niin se olisi hyvä juttu.
 Yhdysvaltain edellinen suurlähettiläs, se nainen, oli heikko tapaus. Hän tunsi siellä hankalia kavereita – haluan vain, että tiedät tämän.
 Ja sitten toinen asia: On paljon puhuttu  (Joe) Bidenin  pojasta, siitä, että hän pysäytti tutkinnan [koskien kaasuyhtiö Burisman korruptiotutkintaa] ja että monet halusivat saada siitä tietoja. Joten kaikki mitä saat siitä selville oikeusministerin kanssa olisi hienoa. Biden kerskaili sillä, että hän keskeytti tutkinnan, joten jos voit vilkaista sitä... minusta tämä kuulostaa kammottavalta.
 Presidentti Zelenskyi:  Haluaisin kertoa sinulle syyttäjästä. Ensinnäkin ymmärrän asian ja tunnen kuvion. Koska olemme voittaneet parlamentissa ehdottoman enemmistön, niin seuraava syyttäjä tulee olemaan sataprosenttisesti minun ehdokkaani, jonka parlamentti hyväksyy ja hän tule aloittamaan työnsä uutena syyttäjänä syyskuussa.
 Hän (nainen tai mies) perehtyy asiaan, etenkin yhtiöön, josta mainitsit. Tapauksen tutkinnassa on kyse siitä, että palautetaan luottamus, joten pidämme tästä huolta ja jatkamme tutkintaa.
 Tämän lisäksi pyytäisin ystävällisesti, jos teillä on mitään lisätietoja, joita voitte toimittaa meille, se auttaisi tutkinnassa, jotta voimme varmistaa, että voimme huolehtia oikeuden toteutumisesta maassamme, liittyen Ukrainan Yhdysvaltain suurlähettilääseen [tekstissä on ilmeisesti virhe, Zelenskyi tarkoittanee Yhdysvaltain suurlähettilästä Ukrainassa, jota Trump aiemmin puhelussa arvosteli].
 Muistaakseni hänen nimensä on  Ivanovich  [ Marie L. Yovanovitch , suurlähettiläs 2016 –2019].
 On hyvä, että olet ensimmäinen, joka kertoi minulle,että hän oli heikko suurlähettiläs. Olen kanssasi sataprosenttisesti samaa mieltä. Hänen asenteensa minua kohtaan oli kaikkea muuta kuin hyvää, sillä hän ihannoi edellistä presidenttiä [ Petro Porošenko ] ja oli hänen puolellaan. Hän ei hyväksynyt minua uudeksi presidentiksi.
 Presidentti Trump:  Hyvä, hän joutuu käymään läpi muutamia juttuja. Pyydän Giuliania soittamaan sinulle ja pidän huolen, että oikeusministeri Barr soittaa ja käydään tämä juttu läpi pohjia myöten. Olen varma, että saat asiat selville. Kuulin, että syyttäjää kohdeltiin kaltoin, hän oli reilu kaveri, joten paljon onnea vaan kaikessa työssä.
 Teidän [Ukrainan] talous tulee kohenemaan ja paranemaan, otaksun niin. Teillä on paljon voimavaroja. Se on hieno maa. Minulla on paljon ukrainalaisia ystäviä, uskomattomia ihmisiä.
 Puhelu jatkuu vielä jonkin aikaa. Presidentit sanovat toisilleen kohteliaisuuksia ja vierailukutsuja.
 Lue myös:
 Trump pyysi Ukrainan presidenttiä tutkimaan ex-varapresidentti Bidenin toimintaa – Trump: Virkarikostutkinta on häpeällinen noitajahti

Valkoisen talon versio  Yhdysvaltain ja Ukrainan presidenttien puhelinkeskustelusta heinäkuussa


Summary: Valkoinen talo julkaisi tekstiversion puhelusta keskiviikkona.

Yhdysvaltojen presidentti  Donald Trump  pyysi Ukrainan presidenttiä  Volodymyr Zelenskiä  tutkimaan entisen varapresidentin  Joe Bidenin  toimintaa liittyen yritykseen, jossa hänen poikansa oli työskennellyt.
 – Bidenin pojasta on paljon keskustelua, että Biden keskeytti tutkinnan ja ihmiset haluavat tietää siitä. Olisi hienoa jos voisitte tehdä mitä vain oikeusministerin kanssa yhteistyössä, sanoo Trump Valkoisen talon julkaiseman tekstin mukaan.
 New York Times  -lehti julkaisi koko puhelinkeskustelun tekstin.
 Juttua päivitetään.

Trump pyysi Ukrainan presidenttiä tutkimaan ex-varapresidentti Bidenin toimintaa – teksti presidenttien puhelinkeskustelusta julki


Summary: Metsähallituksen hallitus on tänään käsitellyt selvitystä Hyttisen johtamisesta.

Metsähallituksen irtisanoutunut pääjohtaja  Pentti Hyttinen  ei olisi jatkossa nauttinut Metsähallituksen hallituksen luottamusta, sanoo puheenjohtaja  Timo Laitinen  tiedotteessa STT:n mukaan.
 Metsähallituksen hallitus on käsitellyt tänään selvitystä Hyttisen johtamisesta.
 – Arvioinnissa tuli esille, että Hyttisen johtamisessa oli merkittäviä puutteita ja kehittämistarpeita. Lisäksi haastatellut kertoivat useista epäasialliseksi koetuista johtamistilanteista, Laitinen sanoo.
 Hyttinen ilmoitti elokuun lopulla irtisanoutuvansa Metsähallituksen pääjohtajan tehtävästä. Hän perusteli eroaan läheisen sairastumisella. Hyttinen kertoi irtisanoutumisestaan hieman ennen Metsähallituksen hallituksen kokousta, jossa oli tarkoitus käsitellä selvitystä hänen johtamistavoistaan.
 Sanomalehti Karjalainen kertoi tänään, että maa- ja metsätalousministeri Jari Leppä (kesk.) pyytää selvitystä Hyttisen saamasta yli 200 000 euron erorahasta.

Hyttinen erosi Metsähallituksesta hieman ennen kokousta hänen johtamistavoistaan – ei olisi saanut jatkossa hallituksen luottamusta


Summary: Senaatissa demokraateilla ei ole presidentin tuomitsemiseen vaadittavaa kahden kolmanneksen enemmistöä.

Mistä virkarikossyytetutkinnassa on kyse?
 Virkarikostutkinta koskee sitä, onko Yhdysvaltain presidentti  Donald Trump  hakenut tukea ulkovalloilta vuoden 2020 presidentinvaalikampanjaansa ja näin rikkonut perustuslakia ja vaarantanut maan kansallista turvallisuutta.
 Kongressin edustajainhuoneen puheenjohtaja  Nancy Pelosi  ilmoitti määräävänsä kongressin tutkimaan, yrittikö Trump kiristää Ukrainan presidentti  Volodymyr Zelenskyiltä  presidentinvaalikampanjaansa hyödyttävää tietoa.
 Yhdysvalloissa laki kieltää presidenttiä käyttämästä ulkovaltoja omien poliittisten vastustajiensa häirintään. Tutkinnan päätteeksi edustajainhuone äänestää virkasyytteen nostamisesta presidenttiä vastaan.
 Mitä virkasyyte tarkoittaa?
 Yhdysvaltain perustuslain mukaan presidentti voi joutua virkasyytteeseen maanpetoksesta, lahjonnasta tai muista väärinkäytöksistä.
 Presidentin voi tutkinnan jälkeen asettaa virkasyytteeseen kongressin edustajainhuone. Senaatti käsittelee syytteen ja tekee päätöksen syyllisyydestä äänestyksellä.
 Miten presidentti Trumpin väitetään painostaneen Ukrainaa?
 Yhdysvaltain hallinnossa työskentelevä tuntematon ilmiantaja väittää, että Trump painosti puhelimitse Zelenskyiä aloittamaan tutkinnan mahdollisen presidenttiehdokkaan  Joe Bidenin  ja hänen poikansa  Hunterin  toiminnasta Ukrainassa.
 Hunter Biden toimi ukrainalaisessa kaasuyhtiössä, jota on syytetty korruptiosta. Tutkinnan taka-ajatuksena oli Trumpin kilpailijan Joe Bidenin maineen likaaminen. Bidenia pidetään yhtenä demokraattien kärkinimenä puolueen presidenttiehdokkaaksi.
 Vain päiviä ennen puhelua presidentti Zelenskyille Trump oli jäädyttänyt Ukrainalle luvatun 400 miljoonan dollarin (364 miljoonan euron) sotilastuen.
 Miten presidentti Trump on vastannut väitteisiin?
 Presidentti Trump myöntää puhuneensa Bidenin perheestä Zelenskyin kanssa. Hän on kiistänyt painostuksen. Trump sanoo tutkintaa noitavainoksi.
 Demokraattipäättäjät ovat vaatineet saada luettavakseen ilmiantajan näkemyksen tapahtumien kulusta. Kansallisen tiedustelupalvelun virkaatekevä johtaja  Joseph Maguire  on kuitenkin kieltäytynyt näyttämästä dokumenttia kongressille.
 Kongressin edustajainhuoneen puheenjohtaja Nancy Pelosi määräsi kongressin aloittamaan virkarikostutkinnan presidentti Donald Trumpista.  Mark Wilson / AFP
 Mitä tapahtuu seuraavaksi?
 Kongressin komitealla on nyt lupa aloittaa virkarikostutkinta. Nancy Pelosin mukaan kuusi muuta kongressin alaista komiteaa jatkavat Trump-tutkintojaan osana samaa virkarikostutkintaa.
 Trump on luvannut julkistaa puhelinkeskustelun puhtaaksi kirjoitetun tekstin tänään keskiviikkona. Hän on ilmoittanut tapaavansa Ukrainan johtajan Zelenskyin YK:n yleiskokouksen kuluessa.
 Mitkä mahdollisuudet ovat saada presidentti syytetyksi?
 Virkarikossyytteen nostaminen tutkinnan jälkeen on mahdollista, koska demokraateilla on enemmistö edustajainhuoneessa. Päätökseen virkasyytteeseen asettamisesta tarvitaan yksinkertainen äänten enemmistö.
 Presidentin tuomitseminen on demokraateille haaste. Senaatissa demokraateilla ei ole tuomioon vaadittavaa kahden kolmanneksen enemmistöä. He tarvitsevat tuekseen 20 republikaaniedustajaa.
 Kuinka harvinaista virkarikosmenettely on?
 Virkarikossyytemenettely on yksi monista presidentti Trumpiin kohdistuvista tutkinnoista. New York Times -lehden mukaan Trumpia vastaan on parhaillaan yksitoista kongressin alaista tutkintaa, kymmenen liittovaltion rikostutkintaa ja kahdeksan osavaltioiden ja paikallishallintojen aloittamaa tutkintaa.
 Vain kaksi presidenttiä on joutunut virkarikossyytteeseen Yhdysvalloissa:  Andrew Johnson  vuonna 1868 ja  Bill Clinton  vuonna 1998. Kumpaakaan ei tuomittu pois virastaan. Presidentti  Richard Nixon  erosi itse elokuussa 1974 ennen kuin häntä ehdittiin panna virkarikossyytteeseen.
 Lue myös:
 Analyysi: Raju siirto demokraateilta – se ei tähtää enempään eikä vähempään kuin Trumpin potkimiseen pihalle Valkoisesta talosta ja vielä käsiraudoissa
 Tapaus Ukraina saattaa kampittaa Trumpin kovimman vastustajan, mutta viedä Trumpin oikeuteen – Mistä Ukraina-skandaalissa on kyse?

Voidaanko presidentti Trump panna viralta? Näin Valkoista taloa horjuttava virkarikostutkinta etenee


Summary: Thunberg palkittiin Right Livelihood Award -palkinnolla, jota kutsutaan myös "vaihtoehtoiseksi Nobeliksi".

Ruotsalainen ilmastoaktivisti  Greta Thunberg  on avannut ajatuksiaan kohtaamisestaan Yhdysvaltain presidentin  Donald Trumpin  kanssa.
 Thunberg ja Trump sattuivat samaan aikaan YK:n päämajan aulaan alkuviikosta.
 Kamerat ikuistivat tilanteen, jossa Trump kulkee aulan läpi ja Thunberg seuraa taustalta maailman vaikutusvaltaisimman miehen saapumista. Thunbergin ilme on tuima, ja se sai sosiaalisen median villiintymään.
 – Turvamiehet sanoivat, että mennään sivummalle. Mietin, mitä on meneillään ja sitten hän (Trump) ilmestyi. Järkytyin, Thunberg sanoo  SVT:lle.
 16-vuotiaan ilmastoaktivistin koko haastattelu nähdään Ruotsin yleisradioyhtiö SVT:n Skavlan-ohjelmassa perjantaina.
 Tiesi, että Trump kirjoittaisi tviitin
 Thunberg ja Trump eivät ole koskaan tavanneet virallisesti.
 Thunberg piti maanantaina YK:n yleiskokouksessa tunteikkaan puheen, jossa syytti vihaisesti päättäjiä siitä, etteivät he tee mitään ilmastonmuutoksen torjumiseksi.

 Tiistaina Trump tölväisi 16-vuotiasta Thunbergiä "onnelliseksi tytöksi, joka katsoo eteenpäin valoiseen ja mahtavaan tulevaisuuteen".
 Thunberg näpäytti takaisin  ja tallensi luonnehdinnan Twitter-tilinsä kuvaukseen. SVT:lle hän on kertonut tietäneensä, että Trump tulee kommentoimaan hänestä jotain.
 Haastattelussa Thunbergiltä kysytään, näkeekö hän Trumpin tviitissä sarkasmia.
 – Totta kai näen. Mutta oli selvää, että hän kirjoittaisi niin, Thunberg sanoo.
 Thunberg sai "vaihtoehtoisen Nobelin"
 Thunberg palkittiin Ruotsissa Right Livelihood Award -palkinnolla. Tunnustusta kutsutaan myös vaihtoehtoiseksi Nobel-palkinnoksi.
 Palkinnon perusteina ovat Thunbergin tieteelliseen tietoon perustuvat vaatimukset siitä, että ilmastonmuutokseen pitää puuttua kiireellisesti poliittisella tasolla. Thunberg on myös innostanut esimerkillään muita toimimaan ilmaston eteen.
 Palkinnon myöntämisen perusteista kertoo  palkinnon myöntävä järjestö. Palkinto on suuruudeltaan miljoona Ruotsin kruunua eli noin 94 000 euroa.
 Lisää aiheesta:
 Trump pilkkasi Greta Thunbergiä, ilmastoaktivisti näpäytti takaisin ottamalla Trumpin kommentit Twitter-luonnehdintaansa
 Pekka Juntin kolumni: Minua ei kiinnosta, miten Greta Thunberg jaksaa

Trumpin yllättävä kohtaaminen ja tviitit – Greta Thunberg avaa ajatuksiaan SVT:n haastattelussa


Summary: Koulukodissa asunut tyttö oli syyttäjän mukaan esimerkiksi hakannut ohjaajia nyrkillä päähän.

15-vuotiasta tyttöä epäillään useiden koulukodin ohjaajien pahoinpitelystä ja väkivaltaisesta vastustamisesta kouvolalaisessa koulukodissa.
 Koulukodissa asunut tyttö oli syyttäjän mukaan muun muassa hakannut ohjaajia nyrkillä päähän, potkinut, raapinut ja uhannut tappamisella.
 Teoista on syyttäjän mukaan aiheutunut ohjaajille kipua, mustelmia, ruhjeita ja verestäviä naarmuja. Yhdeltä ohjaajista oli myös lähtenyt hiuksia repimisen seurauksena.
 Tapahtumat ajoittuvat viime keväälle.
 Syyttäjä vaatii tytölle vähintään 6-7 kuukauden vankeusrangaistusta useista nuorena henkilönä tehdyistä rikoksista. Vankeusrangaistus voi olla ehdollinen.
 Tuomio asiassa annetaan kahden viikon kuluttua.

15-vuotiaan tytön epäillään hakanneen koulukodin ohjaajia Kouvolassa – ohjaajilta löytyi mustelmia ja ruhjeita


Summary: Ylikomisario neuvoo pitämään tunnelissa 30 metrin turvavälin.

Peräti 11 autoa kolaroi Suomen pisimmässä maantietunnelissa tiistaina Tampereella. Juuri pahimpaan aikaan, kun tunneli on muutenkin ruuhkainen iltapäivällä neljän jälkeen.
 Onnettomuus jumiutti yli tunniksi, jopa pariksi Tampereen liikenteen, kuten tunnelin häiriöt yleensä tekevät. Peräänajojen syytä ei tiedetä.
 Ensimmäisessä kolarissa oli osallisena kuusi autoa, joissa oli kuusi henkilöä. Jälkimmäisessä kolarissa oli osallisena viisi autoa ja yhdeksän henkilöä. Neljä autoa jouduttiin hinaamaan pois.
 Pirkanmaan pelastuslaitoksen päivystävä päällikkö  Jari Nieminen  sanoo, että pelastustoimet sujuivat tiistaina hyvin. Tunnelia valvotaan tieliikennekeskuksesta ja hälytykset tulevat nopeasti pelastuslaitokselle.
 Tunnelionnettomuuksia varten on selvät suunnitelmat. Pelastuslaitos rajaa ensin onnettomuuspaikan ja alkaa auttaa mahdollisia uhreja sitten.
 – Onneksi nyt henkilövahinkoja ei sattunut, selvittiin pienillä peltivahingoilla, Nieminen sanoo.
 Tunneli sulkeutuu automaattisesti, jos liikaa autoja
 Tunnelin nopeusrajoitusta laskettiin tiistaina. Liikenne ohjattiin toiselle kaistalle, eikä koko tunnelia pitänyt sulkea.
 Sekin on Tampereella suhteellisen yleinen vaiva.
 Suomen pisin 2,3 kilometriä pitkä maantietunneli on kulkenut vajaat kolme vuotta Näsijärven rannassa Rantaväylällä. Ongelmilta ja huonolta tuurilta ei ole vältytty.
 Arkistokuva Rantatunnelin suulta. Tunneli on yli kaksi kilometriä pitkä.  Kai Pohjanen / Yle
 Viime syyskuussa tunneli  jouduttiin sulkemaan häkellyttävän monta kertaa. Tunneli suljetaan automaattisesti, jos tunnelissa on liikaa autoja.
 Virallisia tilastoja sulkemiskerroista ei ole, mutta niistä ilmoitetaan Twitter-tilillä. Sieltä laskettuna tunneli oli vuosi sitten suljettu ja avattu noin 35 kertaa.
 Tampereella työssä käyvät ihmiset ajavat usein kotiin joko Rantatunnelin tai läntisen kehätien kautta. Jos toinen reitti on ruuhkainen, se patoaa helposti myös toisenkin kulkuväylän.
 Hyvä nyrkkisääntö
 Päivystävä päällikkö Jari Nieminen sanoo, että liikenne sujuu, jos onnettomuudet pystytään välttämään. Tässä auttavat riittävän alhainen nopeus ja riittävä turvaväli. Nämä korostuvat tunnelissa.
 – Liikenne tunnelissa ei saisi pysähtyä missään vaiheessa.
 Mikä sitten on sopiva turvaväli? Ylikomisario  Jari Näkki  Sisä-Suomen poliisilaitokselta kertoo nyrkkisäännön.
 Taajamassa turvaväli pitäisi olla vähintään puolet käytetyn nopeuden luvusta. 60 kilometriä tuntinopeudessa turvaväli olisi siten 30 metriä. Maantiellä 80 kilometrin nopeusrajoitusalueella turvaväli olisi taas 80 metriä.
 Valtaosa ei pidä tunnelissa arkihavaintojen perusteella 30 metrin turvaväliä.
 – Mitä olen valvovilta poliiseilta kuullut, tämä ei toteudu. Häiriöitä sattuu sitten liian usein, Näkki sanoo.
 Mitä tehdä, jos tunnelissa sattuu onnettomuus, eikä pääse ajamaan pois?
 – Sammuta auto, katso mikä tilanne on, hälytä apua ja avusta onnettomuuden uhreja omien taitojesi mukaan, Jari Nieminen neuvoo.
 Lue lisää:
 Suomen pisin maantietunneli on suljettu häkellyttävän monta kertaa syyskuussa – huono tuuri piinaa
 Yksi kuva kertoo hyvin, mikä tökkii nyt Tampereen liikenteessä: Pieni peräänajo voi ruuhkauttaa koko kaupungin

11 autoa kolaroi yhtä aikaa Tampereen Rantatunnelissa – jos useampi noudattaisi poliisin ohjetta, kaupunki ei menisi ruuhkista aina sekaisin


Summary: Sosiaali- ja terveyslautakunta päätti myös kehittää sähköistä asiointia, kuten etävastaanottoa.

Vantaan sosiaali- ja terveyslautakunta on päättänyt vastata Vantaata koettelevaan lääkäripulaan ostamalla lääkäriaikoja ulkopuolisilta tuottajilta. Lautakunta teki lääkäripulan helpottamista koskevat päätöksensä eilen tiistaina.
 – Ostamme palveluja, mutta samaan aikaan tulemme systemaattisesti kehittämään myös omia palvelujamnme, kuten etäpalveluja, Vantaan terveyspalvelujen johtaja  Piia Vuorela  sanoo.
  Vantaan terveyspalvelujen johtaja Piia Vuorela sanoo, että kaupunki tulee kehittämään systemaattisesti omia palvelujaan. Yle/ Matti Myller
 Terveyskeskusten ahdinkoa pyritään helpottamaan myös nopeuttamalla ilta-vastaanotto-aikojen kehittämistä. Lautakunta toivoi myös viikonloppu-vastaanottojen käynnistämistä, mutta johtaja Piia Vuorela toteaa, ettei viikonloppu-vastaanottojen käynnistämiseksi ole varattu tälle vuodelle rahaa budjetissa.
 – Tämän vuoksi jätin asiaa koskevan eriävän mielipiteen, Vuorela selventää.
 Vuorela sanoo, että viikonloppu-vastaanottojen käynnistämisestä ei ole myöskään keskusteltu henkilökunnan kanssa.
 Lääkärit hakeutuneet muualle töihin
 Yle on uutisoinut Vantaan lääkäripulan pahenemisesta . Lääkärivaje Vantaalla on ollut noin 20 lääkäriä eli noin joka viides tai kuudes lääkäri on puuttunut. Lääkärit ovat hakeutuneet muualle töihin muun muassa siksi, koska työmäärä on lisääntynyt.
 Lisätöitä ovat aiheuttaneet väestönkasvun lisäksi ikääntyneiden asiakkaiden määrä sekä uuden Apotti-tietojärjestelmän käyttöönotto.
 Hallinnollisia töitä pois lääkäreiltä
 Lisääntyneen työkuorman vuoksi Vantaalla tehdään lokakuun aikana virallinen työaikaseuranta.
 Lisätyötä lautakunta päätti helpottaa hankkimalla tukipalveluja terveysasemille. Vuorelan mukaan tämä tarkoittaa käytännössä sitä, että esimerkiksi hallinnollisia töitä pyritään siirtämään lääkäreiltä muualle.
 Lisää aiheesta:
 Vantaan terveyskeskuksia vaivaa lääkäripula – uupumus ajaa lääkäreitä pois eikä rankka työ houkuttele tulijoita

Vantaa paikkaa kovaa lääkäripulaa ostamalla palveluja


Summary: Myös yksi kansanedustaja kiinnitti huomiota erikoiseen tehtävään.

Moni tiistaina lyhyen matematiikan ylioppilaskokeeseen osallistunut kokelas saattoi hieraista silmiään. Joillakin saattoi tippua yo-koe-eväätkin rinnuksille.
 Kokeessa tuli vastaan yllättäen tehtävä, johon sisältyi ilmiselvä kompa.
 Kompakysymyksellä  tarkoitetaan kysymystä, joka on tarkoituksella tehty niin, että kuulija tai lukija ymmärtää sen väärin tai hän kokee kysymyksen hankalaksi vastata.
 Tehtävä kuului seuraavasti:
 "Erään musiikkikappaleen esittämiseen kuluu 40-henkiseltä kuorolta 7 minuuttia ja 40 sekuntia. Eräässä esityksessä kolme kuoron jäsentä on flunssan takia poissa. Kuinka kauan tämän kappaleen esittämiseen kuluu 37-henkiseltä kuorolta?"
 Tehtävä puhutti tiistaina  Ylen Abitreenit-ohjelmassa , jossa käydään läpi oikeita koevastauksia asiantuntijoiden kanssa. Myös ohjelman  keskustelupalstalla  on kuhissut tehtävään liittyen.
 Erikoiseen tehtävään kiinnitettiin huomiota myös kansanedustajatasolla. Kokoomuksen kansanedustaja  Wille Rydman  ihmetteli tehtävää Twitterissä ja kysyi, miten siihen annetut vastaukset aiotaan arvostella.
 Sensori ja Ylioppilastutkintolautakunnan asiantuntija  Juha Oikkonen  sanoo Ylelle, että ei ota kantaa siihen, oliko tehtävä tarkoituksella kompakysymys. Oikkonen oli mukana työryhmässä, joka laati kokeen kysymykset.
 Hän korostaa, että kuorolaulajia koskeva tehtävä oli osa laajempaa kokonaisuutta.
 – Koko tehtäväosiossa oli laajemmin teemana, miten erilaiset asiat muuttuvat tai eivät muutu suhteessa jonkin parametrin muuttamiseen, hän selittää.
 Oikkonen kertoo, että tehtäväosion alussa oli esimerkiksi tehtäviä, jotka liittyivät geometristen kappaleiden tilavuuksiin, joissa muutettiin mittakaavaa.
 Oikkosen mukaan viimeisessä, kuorolaulajia koskevassa tehtävässä taas testattiin ylioppilaskokelaan taitoa havaita tilanne, jossa suuruusluokan vaihtaminen ei vaikutakaan lopputulokseen mitenkään.
 – Tällaisessa kokeessa on myös tärkeää olla valppaana ja miettiä, mistä on kysymys, hän huomauttaa.
 Oikkonen ei halua ottaa kantaa siihen, oliko tehtävä onnistunut, koska "se on makukysymys".
 Oikkonen rauhoittele niitä nuoria, jotka ovat mahdollisesti menneet lankaan ja vastaneet tehtävään väärin.
 – 12 pisteen tehtäväosiossa se oli kuitenkin vain kahden pisteen kohta.
 Mutta mikä oli oikea vastaus kokeen kysymykseen? Vastaus tulee tässä:
 "Musiikkikappaleen esitysaika ei riipu kuoron koosta (se on verrannollinen kuoron koon nollanteen potenssiin). Aikaa kuluu siten noin 7 minuuttia ja 40 sekuntia".

Yo-kokeen lyhyen matematiikan tehtävä flunssaisesta kuorosta hämmensi kokelaita – YTL:n asiantuntija puolustaa: Osa laajempaa kokonaisuutta


Summary: Kansanedustaja Tynkkysen epäillään syyllistyneen kiihottamiseen kansanryhmää vastaan Facebook-kirjoituksissaan vuonna 2017.

Oulun poliisi on saanut esitutkinnan valmiiksi kansanedustaja  Sebastian Tynkkyseen  kohdistuvasta rikosepäilystä. Asia on siirtynyt syyteharkintaan.
 Tynkkysen epäillään syyllistyneen kiihottamiseen kansanryhmää vastaan Facebook-kirjoituksissaan vuonna 2017.
 Kyse ei ole ensimmäisestä kerrasta, kun Tynkkystä epäillään kyseisestä rikoksesta. Hän sai  tuomion  vuonna 2017 kiihottamisesta kansanryhmää vastaan ja uskonrauhan rikkomisesta Facebookissa julkaistuista kirjoituksista. Tynkkynen sai silloin kirjoituksistaan 300 euron sakot. Hän ei ollut tuomion saadessaan vielä kansanedustaja.
 Poliisilla on parhaillaan tutkinnassa myös  kolmen muun kansanedustajat rikosepäilyt . Helsingin poliisi epäilee  Päivi Räsästä  (kd.),  Hussein al-Taeeta  (sd.) ja  Juha Mäenpäätä  (ps.) kiihottamisesta kansanryhmää vastaan.

Sebastian Tynkkystä epäillään kiihottamisesta kansanryhmää vastaan – asia etenee syyteharkintaan


Summary: Itse irtisanoutunut Metsähallituksen pääjohtaja Pentti Hyttinen sai lähtiessään 200 000 euroa.

Maa- ja metsätalousministeri  Jari Leppä  (kesk.) pyytää Metsähallitukselta selvitystä sen ex-toimitusjohtajalleen maksamasta erorahasta, kertoo  Karjalainen .
 Metsähallituksesta irtisanoutunut pääjohtaja  Pentti Hyttisen  sai lähtiessaaän yli 200 000 euroa irtisanomisajan palkkaa ja erokorvausta. Summaa on pidetty kohtuuttoman suurena, koska hän irtisanoutui itse. Lähtönsä syyksi hän ilmoitti läheisensä sairastumisen.
 Hyttinen kertoi elokuussa erostaan  vain hetkeä ennen Metsähallituksen hallituksen kokousta, jossa oli tarkoitus käsitellä hänen johtamistapojaan koskevaa selvitystä.
 Maaseudun Tulevaisuus kertoi aiemmin, että Hyttisen johtamistavoista on käynnissä selvitys. Hallituksen puheenjohtaja  Timo Laitinen  kertoi lehdelle, että ihmisiä jututetaan, sillä Hyttisen toimintaan liittyen on tullut "epämääräisiä viestejä".
 Aiemmin Hyttinen erosi Pohjois-Karjalan maakuntajohtajan tehtävästä. Tuolloin Pohjois-Karjalan maakuntahallitus kertoi, että  Hyttisen ja alaisten välillä vallitsi luottamuspula.
 Myös Hyttisen pääjohtajanimitykseen vuonna 2016 liittyi erilaisia käänteitä. Tuolloin maatalous- ja ympäristöministerinä toiminut  Kimmo Tiilikainen  (kesk.) esitti Hyttistä tehtävään. Keskustan kansanedustajat puolestaan toivoivat, että pitkäaikainen keskustan jäsen  Esa Härmälä  olisi saanut jatkaa tehtävässään.
 Tiilikainen sai puolueeltaan harvinaisen kirjallisen varoituksen.
 Lue myös:   Metsähallituksen Hyttinen saa läksiäisiksi yli 200  000 euroa ja tulospalkkiot

Karjalainen: Metsähallituksen ex-pomon jättikorvaus kuohuttaa – ministeri Leppä haluaa selvityksen


Summary: Uusi eurooppalainen hävittäjäprojekti sotkee hankintakuviota.

Suomen kaikkien aikojen asekaupassa eli niin sanotussa HX-hankkeessa alkaa syksyllä pitkä loppukiri. Puolustusministeriö lähettää pian tarkentavat tarjouspyynnöt 64 uudesta monitoimihävittäjästä.
 Hintakin tarkentunee jo loppuvuoden aikana. Se tiedetään, että haarukka on 7–10 miljardia. Lopullinen hinta voi olla reilusti kovempi kuin edellisessä hävittäjäkaupassa 1990-luvun alussa.
 Koneiden myyntihinnan päälle tulevat satojen miljoonien vuosittaiset käyttökustannukset.
 Tarjolla on viisi konetta. Ranskalainen Rafale, yhteiseurooppalainen Eurofighter Typhoon, ruotsalainen Gripen E ja amerikkalainen Super Hornet sekä amerikkalainen F-35.
 Uusi kone korvaa nykyiset Hornetit, jotka hankittiin kiivaan väittelyn jälkeen 1990-luvun alussa.
 Puolustusministeriö on käynyt kulissien takana  tiiviitä keskusteluja  valmistajien kanssa. Kyse on merkittävästä päätöksestä, sillä hävittäjien on tarkoitus olla käytössä jopa 30–40 vuotta ensi vuosikymmenen puolivälistä alkaen.
 Kaupan etenemistä hankaloittaa muukin kuin raha. Osa asiantuntijoista ja poliitikoista pitää päätöstä poliittisena yhtä lailla kuin teknisenä.
 Lisäksi Euroopassa on käynnistynyt kaksi uutta hävittäjähanketta korvaamaan nykyisiä hävittäjiä.
 Vasemmistosta nousee lisää kritiikkiä
 Suomalaisilla veronmaksajilla on vasta kalpea käsitys hävittäjien hinnasta, vaikka päätös pitäisi tehdä jo parin vuoden kuluttua. Toistaiseksi ostohinta on mitä tahansa 7 ja 10 miljardin välillä.
 – Jos jossain muussa hankinnassa olisi lähtökohtatilanteessa kolmen miljardin euron erotus, siitä syntyisi valtava älämölö, että kuinka vastuutonta tällainen hankevalmistelu on, sanoo kansanedustaja, puolustusvaliokunnan jäsen  Markus Mustajärvi  (vas.).
 Eikä kyse ole pelkästään rahasta.
 Monet näkevät Suomen tulevassa hävittäjäratkaisussa ennusmerkit maamme suhteesta Natoon.
 Vaihtoehdot ovat liittoutumattomuus Ruotsin tyyliin, nykylinjalla jatkaminen tai selvä askel kohti täysjäsenyyttä.
 Vasemmistoliitto jätti jo vuoden 2017 puolustusselontekoon eriävän mielipiteen, jossa se liputtaa ruotsalaisten kanssa tehtävän yhteistyön puolesta. Siinä ei suoraan vaadita koneiden ostamista Ruotsista, mutta viime vuoden presidentinvaaleissa  Merja Kyllönen  (vas.) kannatti jo  vuolaasti ruotsalaisten Gripen E:tä.
 Elokuussa kansanedustaja  Johannes Yrttiaho  (vas.) puolestaan sanoi, että miljardien laittaminen hävittäjiin on mieletöntä ja turhaa Venäjän härnäämistä. Yrttiaho arvelee, että konekaupalla Suomi viedään Natoon.
 Douglas Barrie pitää mahdollisena, että Suomi halutaan vetää mukaan uusiin eurooppalaisiin hävittäjäprojekteihin. John Buck / International Institute for Strategic Studies
 Myös Mustajärvi haluaa puhua ruotsalaisen hävittäjän puolesta. Hän arvelee sen tulevan halvemmaksi vähintään teollisen yhteistyön avulla. Muitakin syitä on.
 – Ei se salaisuus ole, että vasemmistoliitto ja minä halutaan nostaa ruotsalainen vaihtoehto aidosti amerikkalaisten rinnalle. Se olisi turvallisuuspoliittisesti neutraali ja mahdollistaisi teollisen yhteistyön Ruotsin kanssa.
 Mustajärvi sanoo, että hänen asehankintoja kohtaan kriittiset kannanottonsa ovat hyvin vasemmistoliiton eduskuntaryhmän tiedossa ja hyväksymiä.
 Mutta riittääkö reservin yliluutnantti Mustajärven johtama punakapina kääntämään kurssia vai eteneekö hankinta suunnitellulla tavalla? Reservin kapteeni, puolustusministeri  Antti Kaikkonen  (kesk.) ei heti usko moiseen.
 Hän uskoo, että hallituksen rivit pysyvät yhtenäisinä, kun valinta tehdään vuonna 2021.
 Nyt on aika vertailla eri vaihtoehtoja.
 – Jos halutaan ottaa kantaa, saattaisi olla viisautta ottaa kantaa vähän myöhemmin.
 "Halpaa ja hyvää konetta ei ole"
 Mitä Suomen on sitten hävittäjistä pulitettava?
 Yhdysvaltalaisen ilmailualan tutkimuslaitoksen Teal Groupin johtaja ja hävittäjäasiantuntija  Richard Aboulafia  sanoo Ylen haastattelussa, että koneet käyvät vuosi vuodelta kalliimmiksi.
 – Kun Suomi osti aikoinaan Hornetit, hinta oli nykyrahassa suunnilleen 40 miljoonaa dollaria. F-35:n hinta on nykyisin kaksinkertainen ja Super Hornetin suunnilleen 60 miljoonaa.
 Aboulafian mukaan hinta voi käytännössä kaksinkertaistua, kun mukaan lasketaan sensorit, aseet, koulutus ja niin edelleen. Puhumattakaan käyttömenoista, joista  A-studio raportoi  jo vuonna 2015.
 Richard Aboulafian mukaan Euroopan strateginen tilanne muuttuu nopeasti. Yle
 Koneiden hintaa nostavat jatkuvasti kasvava kysyntä ja yhä kehittyneempi teknologia. Aboulafia arvioi, että nykyisin hävittäjiä myydään maailmassa vuosittain 15–20 miljardilla dollarilla, mutta ensi vuosikymmenellä lähes kaksinkertainen määrä.
 Myös lontoolaisen the International Institute for Strategic Studies -tutkimuslaitoksen (IISS) vanhempi sotilasilmailun analyytikko  Douglas Barrie  tyrmää toiveet edullisesta hävittäjästä.
 – Halpaa ja hyvää hävittäjää ei ole. On joko ostettava kone, joka täyttää kansalliset vaatimukset tai sitten vaatimukset on täytettävä jollain muulla tavalla.
 Barrie arvioi, että Gripen ja Super Hornet ovat halvemmasta päästä ja Rafale, Eurofighter ja F-35 kalliimmasta. Mutta yksikään ei ole oleellisesti halvempi kuin muut.
 Hintaan voi kuitenkin oleellisesti vaikuttaa se, mitä tulevaisuudessa koneen valmistajamaassa tapahtuu.
 Tilanne voi muuttua yllättävällä tavalla
 Saksa, Ranska ja Espanja  ovat käynnistäneet uuden hävittäjän kehittämisen. Hankkeesta käytetään toistaiseksi vain lyhennettä FCAS (Future Combat Air System eli tulevaisuuden ilmataistelujärjestelmä). Uusi kone korvaa ranskalaisen Rafalen ja yhteiseurooppalaisen Eurofighter Typhoonin ehkä jo parissakymmenessä vuodessa.
 Britannia ja Italia  aikovat kehittää uuden Tempest-hävittäjän, niin ikään korvaamaan Eurofighteria. Myös Ruotsi on tässä hankkeessa mukana, vaikka ei ainakaan vielä virallisesti juuri Tempestin kehittämisessä.
 Siis uusia hävittäjiä kehittävät juuri ne maat, jotka tarjoavat Suomelle nykyisiä koneitaan – Rafalea, Eurofighteria ja Gripeniä.
 Voiko käydä niin, että Suomelle myydään kone, jota ei sitten päivitetäkään riittävän kauan?
 Se olisi Suomen kannalta huono tilanne, koska koneisiin tarvitaan vuosien varrella elinkaaripäivityksiä. Näistä käytetään nimitystä Mid-Life Upgrade. Päivitykset ovat erittäin kalliita, ja kustannusten jakamiseen tarvitaan useita maita.
 Juha Rissanen / Yle.
 Yllä olevan taulukon tiedot on saatu osittain valmistajilta, osittain julkisuudessa olleissa tiedoista. Taulukko on suuntaa antava.
 Puolustusministeri Antti Kaikkonen sanoo, että uudet hankkeet eivät vaikuta Suomen päätösten aikatauluun. Puolustusvaliokunnan puheenjohtaja  Ilkka Kanerva  (kok.) ei myöskään usko Suomen aikataulun muuttuvan, mutta projektien vaikutus on hänen mielestään pakko selvittää.
 – Haluan kuunnella asiantuntijoita siitä, missä kehitysvaiheessa hankkeet ovat.
 Hävittäjähankinnan vetäjä, kenraalimajuri (evp)  Lauri Puranen  vastaa sähköpostilla, että molempia hankkeita seurataan tarkkaan ja että niiden vaikutukset ehdolla olevien koneiden elinkaareen selvitetään.
 IISS:n analyytikko Douglas Barriearvioi Ylelle, että uudet eurooppalaiset hävittäjäprojektit voivat vaikuttaa Suomelle tehtävään tarjoukseen yllättävällä tavalla.
 – Ehkä niin, että käytätte aluksi 20–25 vuotta Rafalea, Typhoonia tai Gripeniä. Sitten, jos kiinnostaa, voitte myös liittyä uuteen projektiin.
 Myös Teal Groupin johtaja Richard Aboulafia pitää täysin mahdollisena, että uudet hävittäjähankkeet vaikuttavat Suomeen tarjottavien koneiden elinkaareen.
 – Gripen on hieno luomus. On lähes uskomatonta, että Ruotsin kokoinen maa on saanut aikaan maailmanluokan hävittäjän tuohon hintaan. Puhutaan siis 35–40 vuotta kestävästä ohjelmasta. Mutta heidän on mietittävä, mitä tapahtuu 2040-luvulla, kun Tempest tulee.
 A-studio kysyi myös kolmelta suomalaiselta puolustusteollisuutta hyvin tuntevalta kirjoittajalta, vaikuttavatko uudet eurooppalaiset hävittäjähankkeet Suomen päätökseen. Kaikki kirjoittajat ovat puolustusalaan erikoistuneita siviilejä.
 Ari Pesonen , bloggaaja Uusi Suomi:
 ” Pitäisi vaikuttaa, mutta ei kuitenkaan vaikuta.”
 Nimimerkki Corporal Frisk , bloggaaja:
 ” Tällä hetkellä voidaan varmuudella sanoa, että vaikuttavat, mutta miten se tapahtuu, on vielä avoin kysymys. Suurin riski on, että käyttäjä, jolla on uusi kone tulossa, ei enää laita rahaa nykykoneen päivitykseen. Tämä on erityisen iso riski, jos tuleva kone näyttää myöhästyvän ja/tai rikkovan budjettia, kuten usein käy uusissa projekteissa.
 Pentti Perttula , editor, Siivet-lehti:
 ” Ei vaikuta ainakaan HX-hankkeeseen ja puolustusministeriön esitykseen, koska konetyyppi valitaan sotilaallisen suorituskyvyn perusteella. Valtioneuvoston päätökseen en osaa ottaa kantaa”.
 Ranska haluaa tilaukset Eurooppaan
 Uusien eurooppalaisten hävittäjähankkeiden tavoitteena on pysyä kehityksen kärjessä ja lopulta kilpailla markkinoilla amerikkalaisten koneiden kanssa.
 Suomen päätös herättää varmasti Euroopassa mielenkiintoa, sillä Suomi kannattaa EU:n oman puolustuksen vahvistamista. Se ei ole mahdollista ilman vahvaa eurooppalaista asetuotantoa.
 Kyse ei ole niinkään parhaasta koneesta parhaaseen hintaan, vaan enemmänkin siitä, minkä strategisen valinnan Suomi tekee.  Richard Aboulafia
 Kun Belgia viime vuonna päätti valita amerikkalaisen F-35-hävittäjän, Ranskan presidentti  Emmanuel Macron  arvosteli sitä terävästi.
 Puolustusministeri Antti Kaikkonen ja puolustusvaliokunnan puheenjohtaja Ilkka Kanerva ovat kuitenkin sitä mieltä, että tässä asiassa Suomi tekee ihan oman päätöksensä.
 – Se on tarkoituksenmukaisuuskysymys, ei poliittinen, Kanerva sanoo.
 Tarjolla askeleita kohti Natoa
 Jos katsotaan viime aikaisia myyntitilastoja, seitsemän eurooppalaista Nato-maata on valinnut amerikkalaisen F-35 -häivehävittäjän joko korvaamaan vanhat koneensa tai muiden koneidensa rinnalle. Tosin lukumääräisesti eniten Euroopassa on myyty Eurofighteria.
 Juha Rissanen / Yle.
 Yhteiseurooppalaista Eurofighteriä ja ranskalaista Rafalea tilaavat nyt ne maat Euroopassa, joilla niitä muutenkin on.
 Amerikkalaista Super Hornetia ei ole myyty Euroopassa lainkaan.
 Ruotsi tilaa omaa Gripen E -konettaan. Muuten kone on mennyt kaupaksi vain Brasilian ilmavoimille. Viimeksi se putosi keväällä Sveitsin kilpailusta.
 Amerikkalaisen Lockheed Martinin F-35-häivehävittäjästä on tullut tavallaan uusi Nato-kone. Kone lentää jo Norjan ilmatilassa ja pian Puolassakin, siis yhä lähempänä Venäjää.
 Richard Aboulafia pitää selvänä, että Suomen päätös on poliittinen tai ainakin geopoliittinen yhtä paljon kuin tekninen.
 – Kyse ei ole niinkään parhaasta koneesta parhaaseen hintaan, vaan enemmänkin siitä, minkä strategisen valinnan Suomi tekee.
 Aboulafian mukaan Suomella on paljon pelissä. Hän tiivistää Suomen valinnan kolmeen vaihtoehtoon.
 – Suomi voi pitäytyä pohjoismaisessa puolueettomuudessa, mikä puoltaisi ymmärrettävästi Gripeniä. Suomi voi haluta säilyttää Nato-kumppanuuden ilman jäsenyyttä. Silloin päätös on Super Hornet. Suomi voi myös ottaa uusia askeleita Naton kanssa ja varmistaa, että kriisissä sillä on täysi yhteistoimintakyky Naton kanssa. Silloin valinta on F-35.
 Amerikkalaistutkijan näkemys voi olla suoraviivainen tulkinta Suomen yksittäisestä asekaupasta mutta ei varmasti poikkeuksellinen.
 Suomen suhde Natoon on kiperä kysymys, mutta niin on koneiden hintakin. Puolustusministeri Antti Kaikkonen lupaa, että hävittäjien hinnasta saadaan pian lisää tietoa.
 – Sitä pitää pystyä hieman tarkentamaan loppuvuoden aikana.
 Lue myös:   Ilmavoimien tuleva hävittäjähankinta nielee kymmeniä miljardeja euroja
 Saab tarjoaa Suomen Gripenien kylkiäisenä kahta GlobalEye-ilmavalvontakonetta
 Boeing sai Yhdysvalloilta luvan tarjota Suomelle elektronisen sodankäynnin hävittäjiä

Vasemmisto pelkää, että Suomen hävittäjävalinta vie lähemmäksi Natoa – myös amerikkalaistutkijan mukaan kauppa on tärkeä strateginen valinta


Summary: Lehdelle vuodettu moderointiohje kertoo, annetaanko käyttäjälle porttikielto vai joutuuko hän algoritmin hylkimäksi.

Hongkongissa on levottomuuksia ja huolestuttavat uutiset leviävät sosiaalisessa mediassa. Paitsi TikTokissa – esimerkiksi  Washington Post on ihmetellyt , miksi TikTokissa hakusana #hongkong tuotti lähinnä selfieitä ja kuvia ruoka-annoksista.
 Kenties kyse on siitä, että TikTok on kiinalainen some-palvelu – toisin sen Facebook, Snapchat, Instagram ja muut yhdysvaltalaiset kilpaijat?
 Vihjailut ja epäilyt saivat vahvistusta tänään, kun  Guardian-uutispalvelu kertoi haltuunsa saamistaan  moderointiohjeista.
 TikTok ohjeisti moderaattoreitaan sensuroimaan videoita, jotka mainitsevat Kiinan virallisen ulkopolitiikan kannalta hankalia sanoja. Tällaisia sanoja ovat esimerkiksi Tiananmenin aukio, Tiibetin itsenäisyys tai Falun Kong.
 Guardianin mukaan dokumentit todistavat TikTokin edistävän sovelluksensa kautta Kiinan ulkopolitiikkaa. TikTokin omistavan ByteDance-yhtiön mukaan kyseiset ohjeet ovat vanhentuneet ja ne on korvattu uusilla.
 Saatko porttikiellon vain joudutko algoritmin hylkimäksi?
 Guardian mukaan TikTokin moderontiohjeissa materiaali jaetaan kahteen kategoriaan.
 Jos käyttäjä syyllistyy “rikkomukseen”, viesti poistetaan palvelusta ja käyttäjä saattaa saada porttikiellon.
 Vähäisemmät rikkeet luokitellaan “käyttäjälle itselleen näkyviksi”. Tämä tarkoittaa, että TikTokin algoritmi työntää viestin taka-alalle. Käyttäjille itselleen tämä saattaa Guardianin mukaan jäädä epäselväksi.
 Guardinin mukaan kiellot on liitetty osaksi yleispäteviä moderointiohjeita. Esimerkiksi Kiinan poliittiseen järjestelmään kritiikki kielletään säännöllä, joka viittaa yleisemmin poliittisten järjestelmien ja sosiaalisten sääntöjen kritiikin kieltoon. Taivaallisen rauhan aukion tapahtumien esiin tuominen voidaan Guardianin mukaan sensuroida paikallisten tai muiden maiden historian vääristelynä.
 Yllä mainitut rikkeet johtavat Guardianin mukaan siihen, että some-päivitys näkyy vain käyttäjälle itselleen. Sen sijaan Falun Gong -liikkeen mainitseminen voi johtaa viestin poistamiseen tai porttikieltoon.
 Suosittu palvelu myös Suomessa
 TikTok on videovetoinen sosiaalisen median palvelu, joka on tänään suosittu ympäri maailman. Yhdysvalloissa sovellus oli jonkin aikaa latauslistojen kärjessä.
 Suomessa TikTok on tällä hetkellä Googlen ja Applen sovelluskaupoissa 10–20 ladatuimman sovelluksen joukossa. Ebrandin tekemän  Some ja Nuoret 2019 -katsauksen  mukaan TikTok on suosituin sosiaalisen median palvelu 13–15-vuotilaiden ryhmässä. Yli 20-vuotiaat eivät palvelua juuri käytä.
 TikTokin omistaa Pekingissä päämajaansa pitävä ByteDance yhtiö. Yhtiö toimitti Guardianille lausunnon, jonka mukaan lehden haltuunsa saama ohjeistus on vanhentunut eikä enää käytössä.
 ByteDanccen mukaan palvelu pyrki alun alkaen minimoimaan konflikteja alustallaan ja siksi moderointiohjeissa on maininnat rangaistuksista. Yhtiön kansainvälistyessä lähestymistapaa on yhtiön mukaan muutettu niin, että se paremmin sopisi paikallisiin olosuhteisiin.
 ByteDace perustettiin vuonna 2017 ja pian sen jälkeen se yhdistyi Yhdysvaltalaisen Musical.ly-yhtiöön.

Guardian: Suomalaisnuorten suosima some-palvelu TikTok sensuroi viestejä, jotka eivät ole Kiinalle mieleen


Summary: Hallitustenvälinen ilmastopaneeli IPCC julkaisi erikoisraporttinsa, jonka havainnoista kerrotaan myös Suomessa.

Kuinka paljon valtamerten pinta nousee? Mitä tapahtuu lumen ja jään peittämille alueille, kun ilmasto muuttuu?
 Tänään julkaistu kansainvälinen ilmastoraportti varoittaa vakavista seurauksista, mikäli kasvihuonekaasupäästöjä ei saada rajoitettua.
 Raportti arvioi, että esimerkiksi Alppien, Ruotsin ja Norjan vuoristojäätiköistä voi kadota 80 prosenttia vuosisadan loppuun mennessä.
 Lue tästä uutisesta tarkemmin:  IPCC:n jättiraportti varoittaa: Alppien ja Skandinavian jäätiköt vaarassa, merenpinta voi nousta jopa metrin
 Yle seuraa tässä uutisessa raportin Suomen julkistustilaisuutta Helsingin Tiedekulmassa. Tiedotustilaisuus alkaa kello 13.00.

Erikoisraportti julki: Kuinka merten pinta nousee ja jäätiköiden sulaminen etenee? Näin Suomessa kommentoidaan, katso kello 13, Yle seuraa


Summary: Lääkepulan takia on jouduttu kirjoittamaan uusia reseptejä ja vaihtamaan lääkityksiä.

Tuhansien suomalaisnaisten käyttämää rintasyöpälääkettä on saatu jälleen apteekkien hyllyille. Lääkealan turvallisuus- ja kehittämiskeskus Fimea tiedotti elokuussa, että rintasyöpälääke letrotsolia sisältävissä valmisteissa on laaja saatavuushäiriö, jonka takia lääkkeet loppuivat useista apteekeista. Nyt letrotsolivalmisteiden saatavuusongelmat ovat helpottamassa.
 Fimean jaostopäällikkö  Johanna Linnolahti  kertoo, että viimeksi perjantaina apteekeille saatiin jakeluun suurempi määrä lääkkeitä. Linnolahden mukaan vielä ei voi puhua saatavuushäiriön loppumisesta, mutta lokakuun puoliväliin mennessä tilanne helpottaa entisestään.
 – Ihan täysin tämä tilanne ei ole normalisoitunut. Osalla toimijoista on tulossa lokakuun alkuun mennessä lisäeriä, jotka huomattavasti helpottavat tilannetta, Linnolahti kertoo.
 STT uutisoi elokuussa, että kuudesta kaupan olevasta myyntiluvallisesta valmisteesta oli vain pieniä määriä ajoittain saatavilla. Uhkana oli se, että lääke loppuu apteekeista kokonaan.
 Letrotsoli on hormonaalinen lääke, jota käytetään rintasyövän liitännäishoitona eli leikkauksen jälkeisenä parantavana hoitona sekä levinneen rintasyövän hoitona. Lääkehoitoa voidaan jatkaa liitännäishoitona jopa vuosia leikkaus- ja sädehoidon jälkeen.
 Ulkomailta tuodut poikkeuserät auttoivat
 Fimean tietoon ei ole tullut, että letrotsolilääkkeet olisivat loppuneet missään vaiheessa Suomesta kokonaan.
 Osasta Yliopiston Apteekin toimipisteistä letrotsoli oli ajoittain lopussa. Ketjulla on 17 toimipaikkaa eri puolilla Suomea. Yliopiston Apteekin proviisori  Krista Merras  kertoo, että tällä hetkellä kaikissa toimipisteissä on saatavilla ainakin jonkin verran letrotsolilääkkeitä.
 – Meidän näkökulmasta tilanne on melkeinpä ohi. Olemme pystyneet toimittamaan asiakkaille lääkkeitä, Merras sanoo.
 Ongelmaa ovat lievittäneet poikkeuserinä Suomen tuodut ulkomaalaiset ja erikokoiset pakkaukset, kertovat sekä Yliopiston Apteekin Merras sekä Fimean Linnolahti. Linnolahden mukaan ongelmia vähensi myös se, että 100 kappaleen pakkauksien sijaan on pystytty myymään 30 kappaleen pakkauksia.
 Letrotsolia on voitu tarvittaessa korvata väliaikaisesti eksemestaanilla tai anastrotsolilla, jotka kuuluvat samaan aromataasinestäjien ryhmään.
 – Lääkäri on voinut kirjoittaa toisen lääkkeen potilaalle. Se on myös auttanut tilanteen hallinnassa, Linnolahti sanoo.
 Letrotsolipula ei Linnolahden tietojen mukaan vaikuttanut siten, että myös korvaavat lääkkeet olisivat alkaneet huveta.
 Yliopiston Apteekissa huomattiin korvaavissa lääkkeissä pieni menekin kasvu, mutta saatavuusongelmia niiden kanssa ei tullut.
 Lue myös:    Lääkepula pahenee Suomessa vuosi vuodelta – saatavuushäiriöistä väitellyt tutkija uskoo, että apu löytyy kansainvälisestä yhteistyöstä
 Potilaille kirjoitettu uusia reseptejä
 Helsingin ja Uudenmaan sairaanhoitopiirin Husin Syöpäkeskuksen johtava ylilääkäri, toimialajohtaja  Johanna Mattson  kertoo, että poikkeustilanteesta on selvitty Husissa hyvin. Husin Syöpäkeskus on Suomen suurin syövänhoitokeskus.
 Husissa oli saatavuushäiriön alussa lyhyt ajanjakso, jolloin käytössä ei ollut mitään letrotsolilääkettä. Tällöin potilaille määrättiin korvaavia lääkkeitä, Mattson kertoo. Husiin tuli kuitenkin nopeasti tieto letrotsolin rinnakkaisvalmisteesta, jota oli saatavilla pienemmissä pakkauksissa. Lääkehoitoja ei ole ollut tarpeen katkaista ollenkaan.
 – Olemme kirjoittaneet uusia reseptejä potilaille. Suurin osa potilaista on jatkanut rinnakkaisvalmisteella, osa on vaihtanut saman ryhmän sisällä oleviin valmisteisiin, Mattson kertoo.
 Letrotsolia on Syöpäkeskuksen tarpeisiin tällä hetkellä riittävästi. Jos valmisteet loppuvat, vaihtoehtona on vaihtaa lääkitys eksemestaaniin tai anastrotsoliin.
 Lääkkeiden saatavuus on heikentynyt Suomessa viime aikoina. Ismo Pekkarinen / AOP
 Lääkkeen loppumisesta pitäisi ilmoittaa kaksi kuukautta aiemmin
 Lääkepulan taustalla olivat Fimean mukaan yhden ison markkinaosuuden haltijan tuotanto-ongelmat. Linnolahden mukaan muut valmistajat eivät tienneet poikkeustilanteesta, ennen kuin Fimea sai tiedon saatavuusongelmasta. Näin lääkeyritykset eivät voineet valmistautua kasvaneeseen kysyntään etukäteen ja kaikki letrotsolivalmisteet hupenivat.
 Linnolahden mukaan Fimeassa toivotaan, että lääkeyritykset tiedottaisivat lääkkeiden vähenemisestä jo ennen kuin tuote on kokonaan varastosta loppunut. Lain mukaan myyntiluvanhaltijoiden pitää ilmoittaa vähintään kaksi kuukautta ennen kuin lääkkeen saatavuuteen tulee poikkeuksia.
 - Jos ilmoitukset tulisivat aina vähintään kaksi kuukautta ennen, niin tämä kuukauden saatavuushäiriö olisi väistynyt sillä, kun muut toimijat olisivat voineet vastata tarpeeseen hieman aiemmin. Esimerkiksi hankkimalla poikkeuseriä paria kuukautta ennen, Linnolahti sanoo letrotsolipulasta.
 Lue myös:
 Lääkepulan aiheuttama lääkkeiden vaihtorumba helpottuu – Lääkäri näkee pian uudesta hakukoneesta lääkkeet, joita ei löydy apteekeista
 Tuhansien suomalaisnaisten käyttämä rintasyöpälääke hävisi apteekeista, potilaiden hoitoon voi tulla muutoksia

Tuhansien suomalaisnaisten käyttämää rintasyöpälääkettä saa taas apteekista – lääke uhkasi loppua Suomesta kokonaan


Summary: Kansalaisaloite seksuaalirikoksiin syyllistyvien oleskeluluvan perumiseksi keräsi lähes 120 000 allekirjoitusta.

Eduskunta pääsee iltapäivällä keskustelemaan seksuaalirikokseen syyllistymisen seurauksista oleskeluluvan saaneille ulkomaalaisille.
 Pääkuvan linkistä pääset seuraamaan suoraa verkkolähetystä eduskunnan täysistunnosta klo 14 alkaen. Seuraamme tähän juttuun keskustelun keskeiset puheenvuorot.
 Lähetekeskustelussa on  kansalaisaloite , jossa vaaditaan, että Suomessa seksuaalirikoksiin syyllistyneen oleskelulupa peruttaisiin "automaattisesti" ja tuomittu voitaisiin karkottaa välittömästi maasta.
 Aloitteessa vaaditaan lisäksi, että seksuaalirikollisen ei olisi mahdollista hakea Suomen kansalaisuutta missään tilanteessa riippumatta siitä, missä maassa rikos on tehty.
 Kansalaisaloitteen on tehnyt tamperelainen  Saila Al-Jewari  viime vuoden joulukuussa. Se laitettiin vireille pian sen jälkeen, kun  Oulun kohutut seksuaalirikokset  tulivat julkisuuteen.
 Eduskuntakäsittelyyn vaadittavan 50 000:n allekirjoituksen rajan kansalaisaloite ylitti tammikuussa.
 Aloite keräsi yhteensä yli 118 000 allekirjoitusta, mutta  edellinen eduskunta ei ehtinyt  käsitellä asiaa.
 Nykyisenkin ulkomaalaislain mukaan  rikokseen syyllistynyt voidaan karkottaa  esimerkiksi silloin, jos rikoksesta on säädetty enimmäisrangaistuksena vähintään yksi vuosi vankeutta tai jos rikoksiin syyllistyminen on toistuvaa.
 Lue lisäksi:
 Oleskeluluvan saaneen seksuaalirikollisen karkottamista vaativa kansalaisaloite sai riittävästi kannatusta – nykyinen eduskunta ei ehdi käsitellä
 Karkottaako Suomi seksuaalirikokseen syyllistyneen ulkomaalaisen – 7 asiaa, jotka sinun tulisi tietää karkottamisesta

Eduskunta keskustelee seksuaalirikoksiin syyllistyneiden ulkomaalaisten karkottamisesta – seuraa täysistuntoa suorana klo 14 alkaen